text:
Kwemera bisobanuye: Kuvugisha ururimi, umutima ukabyemeza ndetse n'ibice by'umubiri byose bigakora ibyo bitegetswe n'Imana. Kwemera rero kuriyongera bitewe n'ibikorwa byiza umuntu aba arushaho gukora bimwegereza Imana, kimwe n'uko kwemera k'umuntu gushobora kugabanuka bitewe n'ibyaha yakoze arengera amategeko y'Imana.
Kwemera kubatswe kunashingiye ku mahame atandatu arinayo intumwa n'abahanuzi baje gushimangira ndetse n'ibitabo byose byahishuwe n'Imana byaje gusobanura no kwemeza aya mahame ariyo yitwa "INKINGI ZO KWEMERA". Bisobanuye ko ntawe ushobora kuba umwemera nyakuri wuzuye keretse yemeye izi nkingi zose mu buryo bwagaragajwe na Qora'an n'inyigisho z'intumwa y'Imana Muhammadi (Imana imuhe amahoro n'imigisha), kandi umuntu waramuka ahakanye cyangwa agashidikanya ku nkingi imwe muri izi nkingi uwo yaba asohotse mu bemeramana akaba abaye umuhakanyi. Izo nkingi ni izi:
Izi nkingi zo kwemera rero zishimangirwa n'amagambo y'Imana muri Qor'ani Ntagatifu ndetse n'inyigisho z'intumwa y'Imana Muhammadi (Imana imuhe amahoro n'imigisha). Naho muri Qor'ani, twavuga aho Imana yagize iti:
Kwemera Imana bisobanuye kwizera udashidikanya ko Imana ariyo Nyagasani wa buri kintu cyose ari nayo igenga byose kandi ariyo yaremye ibiremwa byose. Ukizera kandi udashidikanya ko Imana yonyine ariyo ikwiriye guharirwa amasengesho n'ibikorwa byo kuyiyegereza ntakindi ibangikanywa nacyo, ukanizera udashidikanya ko Imana irangwa n'ibisingizo byuzuye n'amazina yayo meza azira inenge n'igisebo. Kwemera Imana bigizwe n'ibintu bine:
Ubwenge bw'umuntu kandi nabwo bushimangira ko ibi biremwa bifite uwabiremye kuko bidashobora kwirema ubwabyo byonyine, cyangwa ngo bibeho gutyo gusa nta muremyi wabiremye. Ubwo rero niba ibiremwa bitariremye ubwabyo kandi bikaba bitarabayeho gutyo ntawe ubiremye !!!, bisobanuye ko ari ngombwa ko bigira umuremyi wabiremye akabishyiraho bitari biriho; uwo muremyi rero ntawundi ni Imana (ALLAH) wenyine niwe waremye ibiremwa byose kandi ntamufasha, nk'uko Imana yavuze iti:
Na none mu bindi bimenyetso bikomeye bigaragaza ko Imana iriho kandi ari imwe rukumbi, ni uburyo gahunda zigenda kandi zihoraho mu buryo bumwe buhoraho ntaguhinduka cyangwa kugongana. Ingero: Amanywa asimburana n'ijoroburi gihe, ibyo ntibihinduke, bigaragaza ko Imana ibiha gahunda ari Imana imwe rukumbi kuko zibaye ebyiri buri yose yagena gahunda yayo zikanyuranya bityo mu isi n'ijuru hakabaho ubwangizi n'ingorane ziturutse kuri uko kunyuranya. Kuba rero ibyo bitabaho gahunda y'isi igakomeza kuba imwe bigaragaza ko hariho Imana imwe rukumbi itagira indi bibangikanye.
-
Tugomba kwemera nta gushidikanya ko Imana ariyo yaremye ibiriho byose, ibiha ishusho ishatse kandi ibyo byose yabikoze yonyine nta mufasha.
-
Twemera ko Imana ishobora byose nta nakimwe cyayinanira kuko iyo ishatse ikintu iravuga ngo"KIBE, KIGAHITA KIBA", Imana kandi ifite ubumenyi bw'ibintu byose, nta nakimwe iyoberwa cyangwa ngo kiyihishe, ibintu byose biri munsi y'ubushobozi bwayo.
-
Twemera ko igihe cyose Imana iba iri gukemura ibibazo by'ibiremwa byayo, kandi ntirambirwa abayisaba.
KWEMERA KO IMANA ARIYO IKWIYE KUGARAGIRWA NO GUSENGWA YONYINE.
Ibi bidutegeka kwemera tudashidikanya ko Imana imwe rukumbi ariyo yonyine ikwiye gusengwa nta kindi ibangikanywa nacyo, nkuko yihariye gukora ibikorwa byayo mu bushobozi bwayo nta mufasha igira, ni nako yihariye gusengwa yonyine ntawe babangikanye nayo, Imana yaravuze iti:
Imana yanyu ni imana imwe, ntayindi mana ibaho kandi ikwiye gusengwa uretse yo nyir'impuhwe nyir'imbabazi.
Qor'ani 2:163
KWEMERA AMAZINA Y'IMANA N'IBISINGIZO BYAYO
Bisobanuye gushimangira tunemeza amazina n'ibisingizo Imana yiyise ubwayo mu gitabo cya QOR'ANI,cyangwa ibyo Intumwa yayo Muhamadi (Imana imuhe amahoro n'imigisha) yayisingije, tukabyemeza bigendanye n'icyubahiro cy'Imana, tutagereranyije Imana n'ibiremwa byayo, kandi tudashatse kumenya imiterere y'ibyo bisingizo, Imana yaravuze iti:
Nta na kimwe gisa nayo, irumva kandi irareba.
Qor'ani 42:11
Amazina y'Imana n'ibisingizo byayo byose ni byiza, kandi bigaragaza ubwiza icyubahiro, ubuziranenge n'ubuhambare by'Imana, Imana iragira iti:
Imana ifite amazina meza, muyisabe muri ayo mazina
Qor'ani 7:180
Kwemera amazina y'Imana n'ibisingizo byayo bidusaba: kuyasobanukirwa, kuyafata mu mutwe no gushyira mu bikorwa icyo asobanuye.
INKINGI YA KABIRI: KWEMERA ABAMALAIKA B'IMANA
Abamalaika nibande?
Abamalaika ni ibiremwa bitabonwa n'abantu, bagaragira Imana kandi bakaba ntakuri nakumwe ko gusengwa bafite. Imana yabaremye mu rumuri ibaha kuyumvira no kubaha amategeko yayo bisesuye ibaha n'imbaraga zo kuyubahiriza, nk'uko yabavuzeho igira iti:
"Kandi ibiri mu kirere no mu isi ni iby'Imana. Nababandi bari ku mana (abamalaika) ntibigomeka m'ugusenga Imana ntanubwo bacika intege. Basingiza Imana ijoro n'amanywa, ntibarambirwa".
QOR'ANI 21:19-20
Kwemera abamalaika ni imwe mu nkingi zo kwemera, bisobanuye kwizera ko Imana yaremye abamalaika mu rumuri kandi bakaba ari ibiremwa byayo bihora bikurikiza amategeko yayo ntakwigomeka bakaba bakora imirimo Imana yabashinze. Mbese nabo ni ibiremwa by'Imana. Ukwemera k'umuntu ntikuzura atemeye ko bariho kandi banafite ibibaranga n'imirimo bashinzwe nk'uko Qur'an yabigaragaje ndetse n'imvugo z'intumwa y'Imana Muhammadi ((Imana imuhe amahoro n'imigisha)). Imana iragira iti:
"Intumwa yemeye ibyayimanuriwe bivuye kuri Nyagasani wayo, kandi n'abemeramana bose bemeye Imana, abamalaika bayo, ibitabo byayo n'intumwa zayo, ntabwo dutandukanya imwe mu ntumwa z'Imana".
QOR'ANI 2:285
Nanone Imana iragira iti:
"Kandi uzahakana Imana, agahakana n'abamalaika bayo, ibitabo byayo, intumwa zayo n'umunsi w'imperuka uwo azaba ayobye ubuyobe buri kure cyane".
QOR'ANI 4:136
Naho mumvugo z'intumwa y'Imana zigaragaza ko kwemera abamalaika ari imwe mu nkingi zo kwemera, ni aho yavuze isubiza ikibazo yabajijwe na malaika JIBRIL (Gabriel) aho yamubajije ati: "Mbwira ukwemera? Intumwa irasubiza iti: Ni ukwemera Imana, abamalaika bayo, ibitabo byayo, intumwa zayo, umunsi w'imperuka no kwemera igeno ry'ibyiza n'ibibi ko byose biva ku Mana (QADAR)". Al-Bukhariy Vol 2: page 97, Mus-lim vol 1: page 36-38 Hadith No. 2658.
Imyemerere y'abantu kubamalaika mbere ya ISLAM Mbere ya Islam abantu bibwiraga ko abamalaika ari abakobwa b'Imana, ariko ibyo Imana yarabihakanye inagaragaza ko ibyo bavuga batabizi aho yagize iti:
"Abantu bagize abamalaika aribo bagaragu b'Imana igitsina gore. Ese ye abamalaika baremwa abo bavuze ibyo babihagazeho? Ubwo buhamya bwabo buzandikwa kandi bazabibazwa".
QOR'ANI 43:19
Uyu murongo uragaragaza imyemerere y'abantu mbere ya ISLAM kubamalaika b'Imana, bavugaga ko ari abakobwa b'Imana ariko ibyo Imana yarabihakanye inabibutsa ko izo mvugo bazazibazwa ku munsi w'imperuka. Kwemera abamalaika bisobanuye ibintu bine (4):
-
Kwemera ko abamalaika bariho.
-
Kwemera abo twamenyeshejwe amazina yabo nka Jibril (Gabriel), Mika-iilu n'abandi.. Naho abo tutamenye amazina yabo twemera ko bariho nubwo tutabazi.
-
Kwemera ibiranga bamwe muribo. Twamenye nka Jibril kuko intumwa y'Imana yavuze ko yamubonye nk'uko Imana yamuremye afite amababa magana atandatu.
-
Kwemera ibyo twamenye mu mirimo yabo bashinzwe
Imana iragira iti:
"Yewe Muhammad vuga uti:"Uzaba umwanzi wa Jibril (Gabriel), muby'ukuri yamanuye Qur'an ku mutima wawe k'ubushake bw'Imana, Qur'an iza ishimangira ibitabo byaje mbere yayo kandi iza ari umuyoboro n'inkuru nziza ku bemeramana. Uzaba umwanzi w'Imana, w'abamalaika bayo n'intumwa zayo na Jibril (Gabriel) na Mikail amenyeko Imana ari umwanzi w'abahakanyi".
Qur'an 2:97-98
Iyi mirongo ya Qur'an iragaragaza ko kwanga abamalaika b'Imana ari ubuhakanyi kandi ko ubanga aba yanze Imana kuko ariyo yabatumye. Bityo nawe Imana iramwanga kuko ayihakana kandi Imana yanga abahakanyi. Imana iragira iti:
"Nta numwe muri twe (abamalaika) uretseko afite igihagararo kizwi, kandi twebwe dutonda imirongo kandi twebwe dusingiza Imana"
Qur'an 37:165-166
Imana irongera iti:
"Batinya Nyagasani wabo ubari hejuru kandi bagakora ibyo bategetswe"
Qur'an 16:50
Nanone Imana yaravuze iti:
"Yemwe abemeye Imana, murokore roho zanyu ndetse n'iz'abanyu mu muriro kubera ko inkwi zawo ari abantu n'amabuye ucunzwe n'abamalaika b'inkazi badasuzugura icyo Imana ibategetse kandi bakora ibyo bategetswe".
Qur'an 66:6
ABAMALAIKA BAHURIRA HE N'IKIREMWA MUNTU?
Imana yaremye abamalaika maze ibashinga gukurikirana ibiremwa byayo no kubigezaho gahunda yagenwe n'Imana. Muri ibyo biremwa harimo n'umuntu hakaba hari ihuriro rikomeye hagati y'abamalaika n'umuntu kuva akiremwa (munda yanyina) yimuka ava mucyiciro cy'ubuzima ajya mukindi, kugena ishusho ye, kumurinda mungobyi eshatu (3) munda yanyina, kwandika amafunguro ye n'ibikorwa bye no kumukurikirana amaze kumenya ubwenge bandika ibyo akora n'ibyo avuga, kuvanamo roho ye igihe apfuye no kuyigeza ku Mana, ni nabo bashinzwe guhana noguhemba abantu mumva zabo n'ibindi bikorwa bigaragaza ihuriro hagati y'amalaika n'ikiremwa muntu muri rusange.
Naho kubemeramana hari ihuriro ry'umwihariko. Mubyo bahuriyeho harimo gukomeza abemeramana mugihe cy'ubwoba no gupfa, kubabera inshuti hano ku isi no mubuzima bw'imperuka, kubasabira ku Mana n'ibindi byiza bahuriyeho. Abamalaika banga abahakana Imana n'abanyamahugu b'abangizi, barabanga bakabarwanya bagatera ubwoba imitima yabo bakanabamanurira ibihano biturutse ku Mana, bakanabavuma.
Muri make, abamalaika ni intumwa z'Imana ku biremwa byayo bakaba abahuza hagati y'Imana n'abagaragu bayo, babagezaho amategeko aturutse ku Mana, Kandi bakanayishyira ibikorwa by'abagaragu bayo.
UMUBARE W'ABAMALAIKA B'IMANA
Naho umubare w'abamalaika ni mwinshi cyane ntawe uwuzi uretse Imana yonyine nk'uko yavuze iti:
"ntawe uzi abasirikare ba Nyagasani wawe uretse we (ALLAH)..."
Qor'ani 74:31
Intumwa y'Imana nayo yaragize iti:
"Ikirere kiraremerewe kandi birakwiye ko kiremererwa. Kuko ntahantu nahamwe washyira intoki enye (4) uretseko haba hari umumalaika wubamiye Imana". Swahihi-al-Bhukhariyy vol 6: page 232
INYUNGU ZO KWEMERA ABAMALAIKA
Umwemeramana agira inyungu nyinshi mukwemera abamalaika akamenya ubushobozi bw'Imana kuba yararemye ibi biremwa akabiha imbaraga zihambaye, ibyo bigaragaza ubushobozi bw'Imana yabaremye. Ibi na none bigaha umweramana kuyishimira kuko yitaye kukiremwa muntu ikagiha abamalaika bakirinda bakanakigezaho gahunda y'Imana; bityo umwemeramana wese agomba kubakunda kubera ibyiza bamukorera.
INKINGI YA GATATU: KWEMERA IBITABO BY'IMANA
Kwemera ibitabo by'Imana, ni imwe mu nkingi zo kwemera. Bisobanuye kwemera ko hari ibitabo Imana yahishuriye Intumwa zayo n'abahanuzi birimo amategeko ayobora abantu mu buzima bwabo n'inyigisho zigamije kubayobora ku nzira y'ukuri ariyo gusenga Imana imwe rukumbi no kwirinda kuyibangikanya n'ibindi. Nk'uko rero Imana yahishuriye intumwa Muhammadi (Imana imuhe amahoro n'imigisha) Qur'an ntagatifu, ni nako yahishuriye izindi ntumwa zamubanjirije ibitabo, bimwe muri byo Qur'an yarabigaragaje ibindi ntiyabigaragaza. Mubyo Qor'ani yagaragaje, twavuga:
-
"TAURAT" yahishuriwe intumwa MUSSA (Mose) (Imana imuhe amahoro n'imigisha),
-
"ZABURI" yahishuriwe intumwa DAWUUD (Dawidi) (Imana imuhe amahoro n'imigisha),
-
"SUHUFU" yahishuriwe intumwa IBRAHIM na Musa Imana ibahe amahoro n'umugisha,
-
"INJIL (IVANJILI)" yahishuriwe intumwa y'Imana ISSA (Yesu) (Imana imuhe amahoro n'imigisha), na
-
"QUR'AN" ntagatifu yahishuriwe intumwa MUHAMMAD (Imana imuhe amahoro n'imigisha).  /ul
Imana iragira iti:
"Muvuge muti:"Twemeye Imana n'ibyo twahishuriwe (Qur'an), ibyahishuriwe Abraham, Ismael, Isaaq, Yakobo, imiryango y'aba Isiraheri, ibyahawe intumwa Mose na Yesu, n'ibyahawe abandi bahanuzi biturutse kuri Nyagasani wabo. Nta ntumwa n'imwe dutandukanya n'izindi mukuzemera, kandi twebwe turi abicishije bugufi ku Mana".
Qur'an 2:136
Nanone Imana yaragize it:
"Yemwe abemeye Imana nimwemere Imana n'intumwa yayo, n'igitabo (Qur'an) yahishuriye Intumwa yayo (Muhammad), n'ibitabo Imana yahishuye mbere ye, kandi umuntu uzahakana Imana, abamalaika bayo, ibitabo byayo, n'umunsi w'imperuka, azaba ayobye ubuyobe buri kure".
Qur'an 4:136
Muri uyu murongo wa Qur'an Imana irategeka abemeramana kwemera igitabo cya Qur'an yahishuriye Muhammadi (Imana imuhe amahoro n'imigisha) ikanabategeka kwemera ibitabo byahishuwe mbere ya Qur'an kuko byose byari amagambo y'Imana. Kwemera ibitabo by'Imana bisobanuye ibintu bine (4), aribyo:
Ariko amategeko yari mubindi bitabo byose aribyo Taurat, Zaburi, Injil, yasimbuwe n'ari muri Qur'an ntagatifu, bisobanuye ko ntakindi gitabo cyemewe gukurikizwa uretse Qur'an ntagatifu kuko ariyo yabisozereje bityo ibyo bitabo byayibanjirije yarabisimbuye tubyemera ko byabayeho ariko ntabwo dutegetswe gushyira mubikorwa amategeko yari abirimo kuko yose yasimbuwe n'aya Qur'an bitewe n'uko byahindaguwe. Imana yabivuze igira iti:
"Kandi twaguhishuriye igitabo cy'ukuri (Qur'an) cyaje cyemeza ibitabo byakibanjirije kandi kibisimbura."
Qur'an 5:48
Uyu murongo wa Qur'an uragaragaza ko Qur'an yasimbuye ibitabo byose byayibanjirije bityo niyo dutegetswe gukurikiza amategeko yayo.
Impamvu Qur'an yasimbuye ibitabo byayibanjirije: Ubundi ibitabo byose twavuze haruguru byahishuwe n'Imana ibiha intumwa zayo ari umuyoboro w'abantu aribyo Taurat yahawe Musa n'Ivanjili yahawe Yesu, byasozerejwe na Qur'an ntagatifu yahishuriwe intumwa Muhammadi ari we wasozereje intumwa n'abahanuzi. Iyi Qur'an yasimbuye ibitabo bindi byayibanjirije kandi Imana yasezeranye kuyirinda guhindagurwa, izagumaho ari ikimenyetso ku bantu kugeza k'umunsi w'imperuka. Ibi Imana yabishimangiye muri Qur'an igira iti:
"Muby'ukuri twebwe (Imana) twamanuye urwibutso (Qur'an) kandi twebwe tuzarurinda"
Qur'an 15:9
Naho ibyo bitabo bindi bitari Qur'an byari bifite igihe kizwi byagombaga kumara, nyuma y'icyo gihe byatangiye guhindurwa, abantu bavanamo banongeramo ibyo bishakiye bigendanye n'irari ry'imitima yabo bakoresheje amaboko yabo. Kandi ibyo ni icyaha gikomeye nk'uko Imana yabigaragaje muri Qur'an aho yagize iti:
-
Kwemera ko byahishuwe n'Imana,
-
Kwemera ibyo twabwiwe amazina yabyo,
-
kwemera inkuru z'ukuri muri ibyo bitabo nk'inkuru za Qur'an ntagatifu zose n'inkuru ziri muri ibyo bitabo bindi zitahinduwe,
-
Gukurikiza amategeko atarasimbuwe abirimo no kuyishimira.
"Amakuba ari kuri babandi bandika igitabo n'amaboko yabo maze bakavuga bati"iki gitabo kivuye ku Mana"
INYUNGU ZO KWEMERA ABAMALAIKA
Umwemeramana agira inyungu nyinshi mukwemera abamalaika akamenya ubushobozi bw'Imana kuba yararemye ibi biremwa akabiha imbaraga zihambaye, ibyo bigaragaza ubushobozi bw'Imana yabaremye. Ibi na none bigaha umweramana kuyishimira kuko yitaye kukiremwa muntu ikagiha abamalaika bakirinda bakanakigezaho gahunda y'Imana; bityo umwemeramana wese agomba kubakunda kubera ibyiza bamukorera.
INKINGI YA GATATU: KWEMERA IBITABO BY'IMANA
Kwemera ibitabo by'Imana, ni imwe mu nkingi zo kwemera. Bisobanuye kwemera ko hari ibitabo Imana yahishuriye Intumwa zayo n'abahanuzi birimo amategeko ayobora abantu mu buzima bwabo n'inyigisho zigamije kubayobora ku nzira y'ukuri ariyo gusenga Imana imwe rukumbi no kwirinda kuyibangikanya n'ibindi. Nk'uko rero Imana yahishuriye intumwa Muhammadi (Imana imuhe amahoro n'imigisha) Qur'an ntagatifu, ni nako yahishuriye izindi ntumwa zamubanjirije ibitabo, bimwe muri byo Qur'an yarabigaragaje ibindi ntiyabigaragaza. Mubyo Qor'ani yagaragaje, twavuga:
-
"TAURAT" yahishuriwe intumwa MUSSA (Mose) (Imana imuhe amahoro n'imigisha),
-
"ZABURI" yahishuriwe intumwa DAWUUD (Dawidi) (Imana imuhe amahoro n'imigisha),
-
"SUHUFU" yahishuriwe intumwa IBRAHIM na Musa Imana ibahe amahoro n'umugisha,
-
"INJIL (IVANJILI)" yahishuriwe intumwa y'Imana ISSA (Yesu) (Imana imuhe amahoro n'imigisha), na
-
"QUR'AN" ntagatifu yahishuriwe intumwa MUHAMMAD (Imana imuhe amahoro n'imigisha).  /ul
Imana iragira iti:
"Muvuge muti:"Twemeye Imana n'ibyo twahishuriwe (Qur'an), ibyahishuriwe Abraham, Ismael, Isaaq, Yakobo, imiryango y'aba Isiraheri, ibyahawe intumwa Mose na Yesu, n'ibyahawe abandi bahanuzi biturutse kuri Nyagasani wabo. Nta ntumwa n'imwe dutandukanya n'izindi mukuzemera, kandi twebwe turi abicishije bugufi ku Mana".
Qur'an 2:136
Nanone Imana yaragize it:
"Yemwe abemeye Imana nimwemere Imana n'intumwa yayo, n'igitabo (Qur'an) yahishuriye Intumwa yayo (Muhammad), n'ibitabo Imana yahishuye mbere ye, kandi umuntu uzahakana Imana, abamalaika bayo, ibitabo byayo, n'umunsi w'imperuka, azaba ayobye ubuyobe buri kure".
Qur'an 4:136
Muri uyu murongo wa Qur'an Imana irategeka abemeramana kwemera igitabo cya Qur'an yahishuriye Muhammadi (Imana imuhe amahoro n'imigisha) ikanabategeka kwemera ibitabo byahishuwe mbere ya Qur'an kuko byose byari amagambo y'Imana. Kwemera ibitabo by'Imana bisobanuye ibintu bine (4), aribyo:
-
Kwemera ko byahishuwe n'Imana,
-
Kwemera ibyo twabwiwe amazina yabyo,
-
kwemera inkuru z'ukuri muri ibyo bitabo nk'inkuru za Qur'an ntagatifu zose n'inkuru ziri muri ibyo bitabo bindi zitahinduwe,
-
Gukurikiza amategeko atarasimbuwe abirimo no kuyishimira.
Ariko amategeko yari mubindi bitabo byose aribyo Taurat, Zaburi, Injil, yasimbuwe n'ari muri Qur'an ntagatifu, bisobanuye ko ntakindi gitabo cyemewe gukurikizwa uretse Qur'an ntagatifu kuko ariyo yabisozereje bityo ibyo bitabo byayibanjirije yarabisimbuye tubyemera ko byabayeho ariko ntabwo dutegetswe gushyira mubikorwa amategeko yari abirimo kuko yose yasimbuwe n'aya Qur'an bitewe n'uko byahindaguwe. Imana yabivuze igira iti:
"Kandi twaguhishuriye igitabo cy'ukuri (Qur'an) cyaje cyemeza ibitabo byakibanjirije kandi kibisimbura."
Qur'an 5:48
Uyu murongo wa Qur'an uragaragaza ko Qur'an yasimbuye ibitabo byose byayibanjirije bityo niyo dutegetswe gukurikiza amategeko yayo.
Impamvu Qur'an yasimbuye ibitabo byayibanjirije: Ubundi ibitabo byose twavuze haruguru byahishuwe n'Imana ibiha intumwa zayo ari umuyoboro w'abantu aribyo Taurat yahawe Musa n'Ivanjili yahawe Yesu, byasozerejwe na Qur'an ntagatifu yahishuriwe intumwa Muhammadi ari we wasozereje intumwa n'abahanuzi. Iyi Qur'an yasimbuye ibitabo bindi byayibanjirije kandi Imana yasezeranye kuyirinda guhindagurwa, izagumaho ari ikimenyetso ku bantu kugeza k'umunsi w'imperuka. Ibi Imana yabishimangiye muri Qur'an igira iti:
"Muby'ukuri twebwe (Imana) twamanuye urwibutso (Qur'an) kandi twebwe tuzarurinda"
Qur'an 15:9
Naho ibyo bitabo bindi bitari Qur'an byari bifite igihe kizwi byagombaga kumara, nyuma y'icyo gihe byatangiye guhindurwa, abantu bavanamo banongeramo ibyo bishakiye bigendanye n'irari ry'imitima yabo bakoresheje amaboko yabo. Kandi ibyo ni icyaha gikomeye nk'uko Imana yabigaragaje muri Qur'an aho yagize iti:
"Amakuba ari kuri babandi bandika igitabo n'amaboko yabo maze bakavuga bati"iki gitabo kivuye ku Mana"
Nanone Imana yaragize iti:
"Muri babandi babaye abayahudi bahindura amagambo (y'Imana) bakayavana mu mwanya wayo."
Qur'an 4:46
Kubera izo mpamvu z'ihindurwa ry'ibyo bitabo, n'uburyo abantu biyongereyemo amagambo yabo, ntabwo byemewe kubyitako ari ibitabo by'Imana kubera impamvu zikurikira:
-
Kuko ibyo bitabo bafite (isezerano rishya n'irya kera) ntabwo ari umwimerere (Original) ahubwo ni ibisobanuro byahinduwe mu zindi ndimi.
-
Kuko ibyo bitabo bivanzemo amagambo y'Imana n'amagambo y'abantu b'abasobanuzi n'abanyamateka.
-
Kuko ibi bitabo bitagira uruhererekane kugeza ku ntumwa byahishuriwe ndetse usanga babyitirira abanditsi babyo.
-
Kuko ibi bitabo bivuguruzanya mu nkuru zivugwamo bigaragaza ko byahinduwe.
-
Kuko ibi bitabo birimo imyemerere igoramye ndetse igereranya Umuremyi (Imana) nk'ibiremwa bye ahandi ugasanga harimo gusebya intumwa no kuzituka banazitesha agaciro.
Kubera ibi, umuyisilamu ntabwo yemera ko ibiri mubitabo by'isezerano rishya n'irya kera byose byahishuwe n'Imana ahubwo hongewemo iby'abantu. Niyo mpamvu twemeza ibyo Qur'an yemeje bihuje nayo cyangwa ibyemejwe n'intumwa y'Imana Muhammadi (Imana imuhe amahoro n'imigisha) ko ari amagambo y'Imana, kandi tugahakana ibiri muri ibyo bitabo binyuranya na Qur'an ntagatifu cyangwa imvugo z'intumwa y'Imana Muhammadi (Imana imuhe amahoro n'imigisha).
Ibyo Qur'an itemeje ntinabihakane ntacyo tubivugaho (turifata) kuko bishoboka ko byaba ari amagambo y'Imana tukaba tuyahakanye cyangwa ari amagambo y'abantu tukaba tuyemeye. Niyo mpamvu twifata tukavuga tuti: Twebwe twemera ibyo Imana yahishuye byose bisobanuye ko, niba ibyo ari ibyahishuwe n'Imana turabyemera. Niba ari iby'abantu turabihakana.
Ese muri ibi bihe turimo ni ikihe gitabo cy'Imana abantu bategetswe gukurikira?
Imana yahishuye ibitabo byayo ibiha intumwa kugirango biyobore abantu bibereka inzira ibaganisha ku Mana, ariko bimwe muri ibyo bitabo byarahinduwe abantu bongeramo ibyabo bavanamo amagambo y'Imana; niyo mpamvu Imana yabisimbuje igitabo cya Qur'an ntagatifu cyahishuriwe intumwa y'Imana Muhammadi (Imana imuhe amahoro n'imigisha), akaba aricyo abantu bategetswe gukurikiza muri ibi bihe turimo kuko amagambo arimo ari ay'Imana ntawe ushobora kongeramo cyangwa ngo agabanyemo kuko Imana yasezeranye kuyirinda guhindurwa kuzageza ku munsi w'imperuka.
Ibyo kandi bigaragarira uyisomye wese ko isobanutse kandi amagambo yayo akurikiranye neza ntakuvuguruzanya nk'uko biboneka mubindi bitabo by'isezerano rya kera n'isezerano rishya. Ibi bishimangirwa n'aho Imana yavuze iti:
"Icyo ni igitabo (Qur'an) kitarimo gushidikanya, ni ubuyobozi kubatinya Imana".
Qur'an 2:2
Nanone Imana yaravuze iti:
"Ese abantu ntibatekereza kuri Qur'an? Kandi iyo (Qur'an) iza kuba itaravuye ku Mana bari gusangamo kuvuguruzanya kwinshi".
Qur'an 4:82
Imana irongera igira iti:
"Twamaze kwereka abantu ingero muri iyi Qur'an, wenda bashobora gutekereza. Qur'an yahishuwe mu cyarabu idafite inenge, hari ubwo wenda batinya Imana".
Qur'an 39:27-28
Iyi mirongo ya Qur'an iragaragaza ko Qur'an ari igitabo cy'ukuri kandi kitagira amakemwa. Bityo nicyo abantu bategetswe n'Imana gukurikiza. Ese Qur'an ni iki?
Qur'an ni amagambo y'Imana y'igitangaza yahishuriwe intumwa Muhammadi (Imana imuhe amahoro n'imigisha) mu rurimi rw'icyarabu binyujijwe kuri Malaika Jibril (Gabriel) yanditswe mugitabo akaba arinzwe mubituza by'abantu kuyasoma ni igikorwa cyo kugaragira Imana. Uburyo Qur'an ari igitangaza n'ikimenyetso kigaragaza ukuri k'ubutumwa bw'intumwa Muhammadi (Imana imuhe amahoro n'imigisha) Muby'ukuri Qur'an ni igitangaza gikomeye kigaragaza ko Muhammad ari intumwa y'Imana y'ukuri, kuko buri ntumwa yazanaga igitangaza kigendanye n'imibereho y'abantu bayo. Urugero: - Intumwa Mussa (Imana imuhe amahoro n'imigisha) yoherejwe ku muryango wa FIR'AUNI (Pharaoh) bari bazwi cyane kubigendanye n'uburozi (Ubupfumu). Niyo mpamvu intumwa Mussa yazanye igitangaza cy'inkoni ayikubita hasi kubushobozi bw'Imana ihinduka inzoka maze ya nzoka ivuye muri ya nkoni imira ibirozi (inzoka) abarozi ba FIR'AUNI bazanye bamenya ko ibyo Musa yazanye ari igitangaza cy'ukuri maze abapfumu ba FIR'AUNI bamwe bahita bemera Imana. (Aya mateka k'uburebure reba Qur'an 26:10-51).
-
Intumwa y'Imana Issa (Yesu) (Imana imuhe amahoro n'imigisha) mwene Mariya we yoherejwe mu muryango we wabayisiraheri wari uzwi cyane k'umwuga w'ubuvuzi, niyo mpamvu na Yesu yazanye ibitangaza bijya gusa n'ibyo bakora ariko bibirusha imbaraga, bityo intumwa y'Imana Issa (Yesu) kubw'ubushobozi bw'Imana yazuye abapfu, abumba inyoni mugitaka ahuhamo umwuka iraguruka, yahumuye impumyi akiza n'ababembe. Ibyo byatangaje ababibonye babonako birenze ubushobozi bwabo bituma bamwe bemera ko Yesu ari intumwa y'Imana baramukurikira. (Reba Qur'an 3:49-50).
-
Naho Intumwa y'Imana Muhammadi (Imana imuhe amahoro n'imigisha) yoherejwe ku bantu b'isi yose akomotse mubarabu bazwi k'ubuvaganzo n'ibisigo mururimi rwabo rw'icyarabu, niyo mpamvu Imana yamuhaye igitangaza cya Qur'an yahishuwe mururimi rwabo bavuga ariko ibarengeje ubuhanga mu magambo yayo n'uburyo akurikiranye neza mu bisobanuro n'amategeko yayo aboneye, kandi uwo yahishuriwe (Muhammadi) atari azi gusoma no kwandika, Imana ikaba yaramuhisemo kugirango batazavuga ko yayiyandikiye n'amaboko ye nk'uko yabivuze igira iti:
"Mbere y'uko uhishurirwa (Muhammad) Qur'an ntiwari uzi gusoma igitabo habe no kucyandika n'ukuboko kwawe kw'iburyo. Kuko iyo uza kuba ubizi abashaka gusenya Qur'an bari gushidikanya ko wayiyandikiye".Qur'an 29:48
Ibyo byabaye ikimenyetso kigaragaza ukuri ku butumwa bwa Muhammadi (Imana imuhe amahoro n'imigisha) kandi ko iyo Qur'an yahishuwe n'Imana, kuko yaje mu rurimi rwabo ariko bamwe barayihakanye bavuga ko ari Muhammadi wayihimbiye, kugeza ubwo Imana yabategeye kuzana indi nkayo cyangwa bimwe mu bice byayo birabananira mubyiciro bikurikira:
Iyi mirongo ya Qur'an iragaragaza ko Qur'an ari amagambo yahishuwe n'Imana mukuri nta muntu washobora guhimba imeze nkayo, kuko Imana yarabihakanye, n'uwabigerageza ntacyo yageraho kuko uwayisoma yahita abonako ariyo abantu bihimbiye itandukanye n'iy'Imana yahishuye, nk'uko byabaye kuva kera n'ubu ubwo abantu bagerageza guhimba igitabo babeshya ko ari Qur'an. Urugero: Icyitwa"AL-FUR-QAN-AL-HAQI" cyanditswe muri 1999 cyatangajwe na Wine Press Publishing cyashyizwe ahagaragara ariko mu kuri ugisomye wese ahita atahura ikinyoma cy'uwacyanditse kuko n'ibisobanuro bikirimo biragongana, urugero: (Reba intangiriro y'igice cya mbere cy'icyo gitabo cyitwa AL-BASMALAH (Blessing) usome imirongo itatu ya mbere urasangamo ibintu bidasobanutse!) Ikindi kandi kigora abashaka guhindura Qur'an ntagatifu no kuyihimba ni uko abayisilamu bayifashe mu mutwe no mubituza byabo kuva ku gihe cy'intumwa y'Imana Muhammadi (Imana imuhe amahoro n'imigisha) kugeza ubu; Bityo ntibyakorohera uwashaka kugira icyo yongeramo kuko bahita bamutahura, bitandukanye n'ibindi bitabo abantu babeshya ko ari iby'Imana ariko ugasanga batazi ibirimo, ndetse n'ushatse kubihindura biramworohera kuko bitarinzwe mubituza no mu mitwe y'abantu. Qur'an rero nicyo gitabo cy'Imana cy'ukuri abantu twese dutegetswe gukurikiza muri iki gihe kuko kiyobora inzira igororotse kandi Imana izakirinda kugeza k'umunsi w'imperuka nk'uko yabisezeranye.
-
Ubwambere, Imana yabategeye kuzana igisa nka Qur'an yose igira iti:
"Yewe Muhammadi vuga uti:"Abantu bose n'amajini byishyize hamwe kugira ngo bazane igitabo kimeze nk'iyi Qur'an, ntibashobora kuyizana n'ubwo bamwe bafasha abandi".
Qur'an 17:88
-
Ubwa kabiri, Imana ibategera kuzana isura icumi igira iti:
"Ese baravuga ko iyo Qur'an Muhammadi yayihimbiye? Yewe Muhammadi babwire uti:"Niba narayihimbiye namwe nimuzane ibice icumi gusa (amasura icumi) bimeze nkabyo mwihimbiye kandi mwitabaze abo mushatse batari Imana niba muri abanyakuri".
Qur'an 11:13
-
Ubwa gatatu, Imana yabategeye kuzana igice kimwe (isura imwe) kimeze nk'ikiri muri Qur'an igira iti:
"Kandi niba mushidikanya mubyo twahishuriye umugaragu wacu (Muhammadi), ngaho nimuzane igice kimwe (isura imwe) kimeze nk'ikiri muri Qur'an maze muhamagare abafasha banyu batari Imana niba muvugisha ukuri, nimutabikora (kuzana icyo gice) kandi ntimuzanabikora, mutinye umuriro kuko inkwi zawo ari abantu n'amabuye uteganyirijwe abahakanyi"
Qur'an 2:23-24
INKINGI YA KANE: KWEMERA INTUMWA Z'IMANA
Intumwa z'Imana n'abahanuzi Intumwa z'Imana bisobanuye abantu Imana yatoranyije mu bandi ibahishurira ubutumwa ibaha amategeko agamije kuyobora abantu no gutunganya ubuzima bwabo bwo ku isi ndetse no ku munsi w'imperuka. Kwemera intumwa n'abahanuzi b'Imana ni imwe mu nkingi zo kwemera, ntawakwitwa umwemeramana atemera intumwa n'abanahuzi bose ntawe avanguye, kuko guhakana umwe muri bo uba uhakanye bose unahakanye uwabatumye ariwe ALLAH nk'uko Imana yavuze iti:
"Muby'ukuri babandi bahakana Imana n'intumwa zayo kandi bagashaka gutandukanya hagati y'Imana n'Intumwa zayo bavuga bati:"turemera zimwe izindi tuzihakane", ibyo bagashaka kubigira inzira yabo, abo nibo bahakanye by'ukuri kandi abahakanyi twabateganyirije igihano kizabasuzuguza, naho babandi bemeye Imana n'intumwa zayo kandi ntibatandukanye hagati y'imwe murizo, abo nibo Imana izaha ibihembo byabo, kandi Imana ni Nyir'Imbabazi Nyir'Impuhwe"
Umusozo


c: text/html

text:
Inama y’Inganzo Ntaganzwa ya SHIKAMA ishinzwe guteza imbere umuco nyarwanda, yateranye ku Cyumweru tariki ya 02 Ukuboza 2014 iyobowe na Padiri TABARO ushinzwe umuco n'iyobokamana ku rubuga Shikama ari kumwe na bwana UDAHEMUKA Eric, umwanditsi mukuru wa SHIKAMA yasuzumye ingingo imwe rukumbi irebana n’itegeko riherutse gusohoka mu igazeti ya Leta ya Repubulika y’u Rwanda ariko rikazatangira kubahirizwa nk’itegeko nyuma y’imyaka ibiri uhereye ku itariki ryatangarijweho.
Icya mbere cyagaragaye ni uko abandikishije iri tegeko ritaritwa ryo kandi ryaratangajwe mu gitabo cyihariwe n’amategeko bagaragaje ubumenyi bucye no kujijisha abaturage kuko nta kuntu wasohora inyandiko mu igazeti ngo uvuge ko izubahirizwa nyuma y’imyaka ibiri. Ibi bikaba byerekana gushungura abanyarwanda no kubasuzugura bikabije babakinisha nk’ukinisha umwana w’igitambambuga.
Icya kabiri ni uko abihaye gukora uyu mushinga w’urukozasoni, nta munyarwanda n’umwe bahagarariye kimwe n’uko nta wigeze abatakambira ko ikinyarwanda gifite ibibazo.
Icya gatatu ni uko n’iyo haba hari ibibazo, hagombaga kubaho Kamarampaka abaturage bagatorera icyemezo cyo guhindura ururimi rwabo naho ubundi ibindi byose bikorwa ni ukuruhira ubusa.
Nyuma yo gusuzuma iyi ngingo mu mizi no kurebera hamwe uko abanyarwanda bose bayitwayemo muri iki gihe, InganzoNtaganzwa ya SHIKAMA itangarije abanyarwanda ibi bikurikira :
Icya mbere : Inganzo Ntaganzwa ya SHIKAMA yamaganye bidasubirwaho kandi yivuye inyuma agatsiko ka FPR kamaze kurimbura imbaga y’abanyarwanda n’abaturanyi kakaba gashaka kurimbura n’ikinyarwanda ingobyi ihetse abanyarwanda b’umutima kakarimbura n’umuco kabivanga n’Ikigande n’Ikinyamurenge.
Icya kabiri : SHIKAMA yiyemeje gukomeza gukoresha Ikinyarwanda cyacu cy’umwimerere kandi ikaba itazigera na rimwe iha agaciro amanjwe Agatsiko ka FPR kabatije Ikinyarwanda gishya kigamije gusisibiranya umwimerere w’Ikinyarwanda cy’abakurambere ba bene Kanyarwanda.
Icya gatatu : Abanyarwanda iyo bava bakagera n’iyonka basabwe kwamagana uru rukozasoni rw’amabwiriza ashobora kuzahindurwamo itegeko mu myaka ibiri iri imbere.
Bikorewe Oslo, Noruveje,
Taliki 02 Ugushyingo 2014
Ubuyoboizi bw’Inganzo Ntaganzwa ya SHIKAMA

robotstxt: allowed

filter: keep


text:
Page 1 of 8
JAMBO RY'IBANZE
Ishimwe n'ikuzo bikwiye ALLAH we watuyoboye idini y'ukuri ya islamu,amahoro n'imigisha byayo bisakare ku Ntumwa Muhammadi n'abiwe n'abasangirangendo bayo n'abazabakurikira mu byiza kugeza ku munsi w'imperuka. Nyuma y'ibyo, mu by'ukuri Imana yohereje Intumwa Muhammadi(Imana imuhe amahoro n'imigisha) akaba riwe musozo w'Intumwa zayo n'abahanuzi,Intumwa Muhammad yasohoje ubutumwa bwose nk'uko Imana yabunuhaye irinda yitaba Imana nta na kimwe isize iterekanye. Intumwa imaze kuva ku isi yasize abasangirangendo bayo bayobora islamu neza kandi barayitangira bihagije barinda imyemerere y'abayislamu kwangirika, ibyo byakomeje bityo kugeza aho ubuyobozi bwa islamu bucikiye intege nibwo hatangiye kugaragara udutsiko tuyobya abayislamu twangiza imyemerere tubatesha gahunda basigiwe n'Intumwa y'Imana ndetse n'abasangirangendo bayo tunagira abayobozi baduhagarariye bahamagarira abantu kutuyoboka no gukurikira amahame yatwo. No mu dutsiko twayobeje benshi mu bayislamu ku isi ni agatsiko k'abashiyat kubera amayeri yo guhisha no kwiyoberanya mu bandi bayislamu,ibyo byatumye gakwira ku isi kahangiza n' ubuyobe bwako ndetse na hano iwacu mu Rwanda ubu kakaba kamaze kuhashinga imizi no kuhigarurira abayislamu batari bake kubera kutagasobanukirwa. Ni muri urwo rwego twateguye izi nyigisho twise:
"TUMWE MU DUTSIKO TWIYITIRIRA ISLAMU N'IMYEMERERE YATWO"
Zikaba zigaragaza tumwe mu dutsiko twiyitirira islamu n'imyemerere yatwo muri make, by'umwihariko agatsiko k'abashiyat ku burebure, mur'izi nyigisho nta gitekerezo cyacu bwite twashyizemo ahubwo ni ukwegeranya no gusobanura ibyo abamenyi bavuze kuri utu dutsiko, turasaba ALLAH ko iki gikorwa cyazaba ingirakamaro kandi akazakitwandikira mu minzani y'ibikorwa byacu byiza, tunamusaba ko izi nyigisho zaba impamvu yo gukomeza abayislamu bakiri ku nzira y'ukuri no kugarura abayobejwe n'utwo dutsiko nyuma yo kudusobanukirwa no kumenya ubuyobe bwatwo. ALLAH NIWE DUTEZEHO INKUNGA MU BYO DUKORA
IKIGAMIJWE MU KWIGA NO GUSOBANUKIRWA UDUTSIKO
Kwiga kwacu udutsiko si ukubera ko tutwemera cyangwa ko tudushyigikiye si no kutwishimira cyangwa kunenga no guseka abaturimo, ahubwo tutwiga dufite agahinda n'akababaro duterwa no gutandukana kwabaye hagati y'abayislamu, icyo twifuza rero ni uko abayislamu basobanukirwa udutsiko twabatandukanyije maze bakagaruka ku murongo w'ubumwe no guhuza twasigiwe n'Intumwa y'Imana Muhammad (Imana imihe amahoro n'imigisha) , kuko kumenya uburwayi ni yo nzira yo gushakisha umuti.
INTEGO ZO KWIGA UDUTSIKO:
-
Kwibutsa abayislamu bo muri ibi bihe uko abayislamu batubanjirije babayeho mu cyubahiro n'igitinyiro kubera guhuza no gushyira hamwe
-
Gukebura abayislamu no kubereka igihombo n'ingaruka mbi bahuye nazo kubera gutatana n'amacakubiri
-
Kwereka abayislamu impamvu zateye amacakubiri kugirango bazimenye bazirinde
-
Kugaragaza udutsiko n'amatsinda Atari ku kuri kugirango abayislamu bamenye ubuyobe bwa two maze batwirinde.
Hari uwakwibaza ati ese kuki twatakaza umwanya mu kwiga udutsiko n'amatsinda byabayeho cyera ndetse n'abadutangije bakaba barapfuye? Igisubizo: n'ubwo utu dutsiko ari utwa kera,ibitekerzo bya two biracyahari ndetse dufite abayoboke bacengewe n'amahame ya two, ubwo rero kutwiga no kudusobanukirwa ni ngombwa.
KUBUZA GUTATANA N'AMACAKUBIRI MU BAYISLAMU
Abayislamu bategekwa kuba bamwe no guhuza bagendera ku murongo basigiwe n'Intumwa y'Imana Muhammad(Imana imuhe amahoro n'imigisha) bakawugezwaho n'abasangirangendo bayo,ibyo bishimangirwa n'imirongo myinshi muri qor'an ntagatifu n'imvugo z'Intumwa Muhammadi ,muri iyo mirongo twavuga: Imana yaravuze iti:
(( mu by'ukuri iyi ni inzira yanjye igororotse ni muyikurikire kandi muramenye ntimuzakurikire utundi tuyira tukabavana ku nzira y'Imana)).
Qor'an 6:159
Uyu murongo wa Qor'ani usobanurwa neza n'imvugo y'Intumwa y'Imana Muhammad(Imana imuhe amahoro n'imigisha) yakiriwe n'umusangirangendo witwa ABDULLAH IBN MASUD(Imana imwishimire) aho yagize ati:
Umunsi umwe Intumwa y'Imana yaciye umurongo ugororotse ku butaka iravuga iti:iyi ni inzira y'Imana igororotse,maze ica utundi turongo twinshi tugoramye mu mpande zawo irangije iravuga iti: utu ni utuyira tuyobya kandi buri kayira gafite shitani n'umuyobozi ugahamagarira.
maze Intumwa y'Imana ihita isoma uyu murongo wa Qor'an. Iyi mvugo y'Intumwa y'Imana iragaragaza ko itsinda ry'ukuri ari rimwe naho utundi dutsiko dusigaye tukaba twarayobye.
Ikibazo:
Ese agatsiko kari ku kuri ni akahe?
Igisubizo:
Intumwa y'Imana yahanuye ko mu bihe bya nyuma abayislamu bazatatana bagacikamo udutsiko twinshi,ariko utwo dutsiko twose tuzaba twarayobye uretse agatsiko kamwe,ibi bishimangirwa n'imvugo y'Intumwa y'Imana igira iti:
(( Abababanjirije bacitsemo udutsiko 72,ariko uyu muryango wanyu uzacikamo udutsiko 73, 72 muri two tuzajya mu muriro agatsiko kamwe ni ko kazarokoka ariko kishyize hamwe ku kuri)).
Intumwa y'Imana yagaragaje ako gatsiko kamwe kari ku kuri ariko kazarokoka Igira iti:
(( Ni kakandi kazakurikira inzira yanjye ndiho n'iy'abangirangendo ba njye)).
Na none Imana yaravuze iti:
(( Mufatane urunana mushyire hamwe ku mugozi w'Imana(Qor'an), kandi muramenye ntimuzatatane)).
Qor'an 3:103
Intumwa y'Imana(Imana imuhe amahoro n'imigisha) yaravuze iti:
((Uzabaho muri mwe azabona gutatana kwinshi,nimubibona muzashikame ku migenzo yanjye n'imigenzo y'abayobozi bazayobora abayislamu nyuma yanjye(ABAKHALIFA) muzayishikameho muyikomeze,kandi muzirinde ibintu by'ibyaduka mu idini kuko icyaduka cyose ni igihimbano kandi buri gihimbano ni ubuyobe kandi buri buyobe bujyana mu muriro)).
Intumwa y'Imana yagiriye inama umusangirangendo witwa HUDHAYFAT uko yakwitwara mu gihe hazabaho udutsiko no gutatana igira iti:
(( Uzabe hamwe n'abayislamu bari ku kuri hamwe n'umuyobozi wabo,Hudhayfat arabaza ati: ese igihe batazaba bafite ukuri nta n'umuyobozi bafite nabigenza nte?Intumwa y'Imana iramusubiza iti:uzitandukanye n'udutsiko twose kabone n'ubwo waruma ku giti ukagifataho kugeza ubwo urupfu ruhagusanze.
IMPAMVU ZATUMYE HABAHO UDUTSIKO NO GUTATANA
-
kuba harabayeho abamenyi bafite imyemerere igoramye bagaharanira kuyicengeza no kuyimakaza mu bayislamu.
-
kuba abenshi mu bayislamu badasobanukiwe imyemerere nyayo y'ukuri bigatuma bajya mu dutsiko twayobye mu buryo batazi.
-
kudasobanukirwa gihamya(Dalilu) neza no kuzumva mu myumvire igoramye.
-
kuba udutsiko tugendanye n'ibishuko n'ibyifuzo bya roho ibyo bigatuma abenshi batubona nk'ibiraro byo kwinezeza.Urugero: amasezerano yo gushyingiranwa mu gihe kigenwe yitwa MUTIAT akorwa mu bashiyat.
-
kugendera ku bitekerezo n'ubwenge bw'abantu
-
gutsimbarara ku bitekerezo by'abayobozi b'udutsiko runaka bafite imyemerere igoramye cyangwa badafite ubumenyi buhagije ku idini ya islamu.
Intumwa y'Imana Muhammadi(Imana imuhe amahoro n'imigisha) yaravuze iti:
(( icyo ntinya cyane ku muryango wanjye ni umumenyi w'indyarya ujya impaka yitwaje Qor'an)).
Na none Intumwa y'Imana yaravuze iti:
(( mu by'ukuri Imana ntabwo izatwara ubumenyi ngo ibuvane mu bituza by'abantu,ahubwo izabutwara ikoresheje gutwara abamenyi bagapfa kugeza ubwo itazasigaza umumenyi umwe maze abantu bagire abayobozi b'injiji nibabazwa batange ibisubizo nta bumenyi babifitiye bityo bayobe banayobye abandi)).
AGATSIKO KA MBERE: ABASHIYA (SHIAT)
Abashiya ni agatsiko kabi kasenye ubuyislamu kabuca imbaraga gatangijwe n'u muntu utari umuyislamu wabwiyitiriye agamije kubusenya no kwangiza imyemerere,agatasiko k'abashiya Kakaba karagize uruhare mu kuyobya abayislamu kubera impamvu ebyiri z'ingenzi.
-
Kuba abashiya bakoresha Tuqiyah (guhisha no kwiyoberanya) ari byo kubeshya, bisobanuye ko umushiya ashobora gukora nk'ibyo umuyisilamu usanzwe akora abeshya,yagera aho yiherereye agakora uko abyemera
-
Kuba barigaragaje nk'abantu bakunda cyane kandi bakarwanirira abantu bo mu rugo no mu muryango w'Intumwa y'Imana,ibyo byatumye abenshi mu bayislamu babibeshyeho bumva ko ari abakunzi b'Intumwa n'abavugizi b'abantu bayo.
ABASHIAT NI BANDE?
Abashiya ni izina ry'uwo ariwe wese urutisha Ally mwene Abi Twalib abandi basangirangenso (abaswahaba) bayoboye abayislamu mbere ye aribo Abubakar, Omar na Uthumani kandi agahakana ubuyobozi bwabo akanemera ko abantu bo mu rugo rw'Intumwa y'Imana aribo bari bakwiriye ubuyobozi kurusha abandi kandi ko ubuyobozi bw'abataribo bwari ikinyoma n'amahugu.
AMATSINDA Y'ABASHIYAT
Abashiyat bacitsemo udutsiko twinshi bitewe no kutumvikana hagati yabo nk'uko byagenze ku tundi dutsiko tutari ku kuri kandi ni na ngombwa ko batandukana kuko abitandukanyije n'inzira y'Imana bagakurikiza ibitekerezo byabo bagomba kuyoba. bakaba rero baracitsemo udutsiko twinshi cyane tugeze hafi kuri 70 twavugamo tubiri tw'ingenzi.
1. ASABAIYAT:
Ni agatsiko k'abashiat bakurikiye umugabo witwa Abdillah mwene Sabai w'umuyahudi, uyu mugabo yakomokaga mu gihugu cya Yemen yagaragaje ubuyislamu ku gihe cy'ubuyobozi bwa Uthuman, abeshya aniyoberanya akaba yari mu bantu bashumurije Uthumani bakamuteza abantu kugeza ubwo yishwe.


text:
Itorero UDEPR “Union des Eglises Pentecotistes au Rwanda” riyobowe na Rev. Past. Kavamahanga Alphonse wahoze ari umuhanzi n’umuvugabutumwa ukomeye mu itorero rya ADEPR, nyuma akaza kuryirukanwamo agahitamo gushinga irindi torero yita ko ari umwana wa ADEPR,ubu ryateguye igiterane gikomeye kizabera mu mujyi wa Kigali ku rusengero rw’itorero ryitwa SEREFATI, riherereye mu murenge wa Kimironko. Icyo giterano gitenijwe ku Cyumweru tariki ya 18 Nzeri 2016.
Rev. Past. Kavamahanga avuga ko iki giterane kizaba kirimo imbaraga z’Imana kandi kije gusenya imbaraga za satani n’iterabwoba rye ryose. « Iki giterane kizaba kirimo imbaraga z’Imana cyane, kandi ndahamagarira abantu bose kuzacyitabira kuko Imana ije gusenya ibikangisho bya satani, birimo ubukene n’ibindi bigeragezo bikomeye satani yakangishije abantu.»
Kavamahanga yongeye kugaragara mu mujyi wa Kigali mu bikorwa by’ivugabutumwa nyuma y’imyaka ibiri ari mu karere ka Ngororero aho yitaga ku itorero rye rya UDEPR, ari na ho hari icyicaro gikuru cyaryo. Avuga ko abantu bose bari bamukumbuye bazamubona muri iki giterane .
Kavamahanga avuga ko ashishikajwe no gukomeza gukora umurimo w’Imana abinyujije muri iri torero yashinze nubwo ryakomeje kwamaganwacyane n’itorero yahozemo rya ADEPR. We asanga bitari bikwiye ko bamurwanya, ahubwo bagombaga kwishimira ko umwana wabo ateye imbere.
«Itorero UDEPR ntaho ritandukaniye n’iryo nahozemo rya ADEPR haba mu mico no mu myitwarire, ku bwanjye numva abahoze ari abayobozi banjye batari bakwiye kundwanya, kuko burya umubyeyi iyo abyaye umwana yishimira ko akura na we akabasha gutera imbere. Ni na yo mpamvu nifuza ko umushumba mukuru w’itorero rya ADEPR mu Rwanda ari we wazansengera.»
Iki giterane kizitabirwa n’umuhanuzi Gatabazi Mechack ari na we mushumbwa w’itorero rya UDEPR mu karere ka Ngororero, kikaba cyateguwe hifashishijwe ijambo riboneka muri Zaburi ya 119: 32-33.
Passy


text:
Pasiteri Rusine Josue ,wahoze ari umupasiteri muri iri torero ndetse akaba amaze kumenyekana bitewe no gushyingira bamwe mu basitari bo mu Rwanda nka Knowless ndetse na Gaby,arashinja itorero ry’abadivantiste imikorere mibi ishingiye ku ivangura n’uburiganya.
Ibi byatangiye gututumba ubwo uyu mupasiteri Rusine Josue yashyingiraga Umuhanzikazi Knowless n’umukunzi we Ishimwe Clement ariko noneho biza kuba agatereranzamba ubwo uyu mupasiteri yashyingiraga Umuhanzi Umutare Gaby n’umukunzi we Nzere Joyce,ari naho iri torero ryatangiye kutumvikana n’uyu mupasiteri rivuga ko mu itorero ry’abadivantiste bitemewe gushyingirira abantu mu busitani.
Uyu mupasiteri nawe asubiza ubuyobozi bw’iri torero yavuze ko ubuyobozi bw’iri torero bufite imikorere idahwitse,yavuze ko bitangaje kuba yaramaganiwe kure kandi umukobwa wa Pasiteri Byiringiro Hesron ; Umuyobozi w’Itorero ry’abadivantisiti mu Rwanda yarashyingiriwe mu busitani bw’akabari.
Mu kiganiro yagiranye n’ikinyamakuru Ukwezi.com, Pasiteri Rusine Josue yavuze ko kwamaganirwa kure kwe ntacyo bimubwiye kuko atari we washyingiye Umutare Gaby na Joyce, avuga ko bashyingiwe n’Imana yari muri bo umunsi bemeranywa kubana.
Uyu mupasiteri kandi yatangaje ko impamvu zatumye asezera mu itorero ry’abadivantisiti mu Rwanda kandi yarahoze ari umwe mu bayobozi baryo, yavuze ko yasezeye ahanini bitewe n’ivangura rigaragara mu buyobozi bw’iri torero.
Yagize ati : ”Kimwe mu bintu by’ingenzi byatumye nsezera mu itorero ry’abadivantisiti, ni uko iri torero mu buyobozi bwaryo harangwamo cyane ivangura”.
Pasiteri Rusine Josue kandi yagaragaje ko n’ubwo itorero ry’Abadivantisiti rigaragaza ko yakosheje agashyingira abageni basezeraniye mu busitani bwa hoteli, n’umuyobozi wabo yakoze nk’ibyo.
Yagize ati : “Ubukwe bw’umukobwa wa Pasitoro Byiringiro ; Umuyobozi w’Itorero ry’abadivantisiti mu Rwanda bwashyingiriwe hehe ? Ntabwo bwashyingiriwe mu rusengero, ahubwo bwashyingiriwe muri Jardin y’akabari ka Bambino i Kabuga., hari ubundi bukwe bw’abadivantisiti natashye bwabereye i Nyarutarama mu busitani bw’urusengero rw’abaporo”.
Uyu mushumba uvuga ko yigenga, ashimangira ko nta na rimwe ashobora kubaza abagiye gushyingirwa ngo baratwite, ngo kuki arijye muje kureba, gusa avuga ko icyo abaza umusore n’inkumi baje bamugana ari icyemezo cyerekana ko bashyingiwe binyuze mu mategeko ya Leta.
Akomeza avuga ko kuba ubuyobozi bw’Itorero ry’abadivantisiti mu Rwanda bwaramaganiye kure uyu mushumba, avuga ko nta kibazo bimuteye kuko we atakibarizwa mu mubare w’abapasitori b’iri torero ndetse ahamya ko adashobora na rimwe kwiyitirira iri torero.
Ati :”Ku bwanjye icyo mvuga ku byamvuzweho, ni uko ntigeze na rimwe, sinzigera niyitirira itorero ry’abadivantisiti ngo ndi umupasitoro waryo kuko iyo nkenera kugumya kuba mu murongo barimo nari kugumamo, ni njye wabasezereye. Bafite uburenganzira bwo kwandika ibyo bashaka”.
Abajijwe niba amaherezo atazashinga idini, Pasiteri Rusine Josue mu mvugo ye n’ubwo yahakanye yaciye amarenga y’uko amaherezo ariho bigana. Yagize ati : ”Ntabwo nzi uko ejo bizaba bimeze, ariko nzi uko uyu munsi bimeze, igitekerezo mfite ni uko, ntabwo Yesu yigeze ararikira abantu gushinga amadini, ahubwo Yesu n’inzira ye idusaba kubwira abantu inkuru nziza ya Kirisitu”.
Pasiteri Rusine Josue avuga ko iteka ababazwa n’uburyo abasore n’inkumi bafite umugambi mwiza wo kubana kenshi usanga amadini abacamo ibice aho usanga niba badahuje amadini ubukwe bwabo bupfa, abanyamadini bari kubabwira ko batizera kimwe aho avuga ko amadini amaze kuba urusika.
Yasoje avuga ko abantu aho kwizera Kirisito bari kumusimbuza idini.
Yagize ati :”amahirwe ni uko mu Rwanda dufite Leta iba hafi irinda umutekano naho ubundi abantu bamarana kubera amadini atandukanye barimo”.
Icyakoze ku rundi ruhande, Onesphore Yadusoneye uyobora icyiciro cy’Itumanaho mu Itorero ry’Abadivantisiti b’Umunsi wa karindwi mu Rwanda, ku bijyanye no kuba Pasiteri Byiringiro nawe umukobwa we yarashyingiriwe mu busitani bw’akabari, avuga ko atari byo kuko nta mukobwa w’uyu muyobozi mukuru w’Itorero washyingiriwe mu Rwanda.
Pasiteri RUSINE Yoshua ni umunyarwanda wavukiye mu murenge wa Musha mu karere ka Gisagara mu Majyepfo y’u Rwanda, arubatse akaba afite umugore n’abana batatu,yakuriye mu muryango w’ababyeyi b’abakristo (itorero ry’abadventisti),yabaye umuyobozi w’Itorero ry’Abadiventiste b’umunsi wa Karindwi mu Ntara y’ Uburengerazuba ‘West Field’ (Diocese) nyuma aza guhagarikwa kuri iyi mirimo asimbuzwa Pasiteri Ngamije Dan,uretse ibi kandi yanabaye umukozi muri Kaminuza yigenga y’Abadiventiste i Gitwe mu Karere ka Ruhango,tariki ya 3 Mutarama 2011 nibwo yasezeye mu Itorero ry’Abadiventiste,ku mpamvu z’uko ngo yabonaga umugambi itorero ryatangiranye atari wo ryari rigifite.
Kugeza ubu Pasiteri Rusine Joshua nta torero agira abarizwamo gusa yemera ko ari umukirisitu kandi wuzuza neza inshingano Imana imusaba.
Anaclet NTIRUSHWA//Umubavu.com


text:
Bamwe mu batuye mu Karere ka Gisagara bemeza ko hari bagenzi babo batagira ubwiherero kubera impamvu zitandukanye zirimo kutabyitaho n’ubukene butuma batabasha kwiyubakira ubwiherero.
Jean Pierre Singirankabo utuye mu Kagari ka Gakoma, mu Murenge wa Mamba ati “Kutagira ubwiherero byatera indwara nka macinya, kolera, kuko byanga bikunda hari umwanda uturuka ku masazi ugakwira hose, abatabufite tugiye kubashishikariza kubugira.”
Ubwo yifatanyaga n’abatuye mu Murenge wa Mamba, mu gikorwa cyo gusiza ikibanza cy’ahazubakwa umudugudu w’icyitegererezo w’Umurenge wa Mamba, yashishikarije abaturage kugira isuku muri byose.
Yavuze ko mu Ntara y’Amajyepfo hakigaragara abantu bituma mu bihuru kubera ko batagira ubwiherero, cyangwa ababufite ugasanga budasobanutse, ku buryo bisa nko kwituma ku gasozi.
Yagize ati “Kuba uri umuntu w’umugabo utagira umusarani ni igisebo, ibaze umugore wawe agiye kwituma mu rutoki bakorosora bakamubona ikibuno, […] warangiza ukicara ngo ndi umugabo, nta bugabo bwawe.”
Yakomeje asaba abagore gufata iya mbere mu kugira isuku muri byose kuko ari byo bizatuma bagira ubuzima bwiza buzira indwara.
Ubuyobozi bw’Akarere ka Gisagara buherutse gutangaza ko bugiye guhagurukira ikibazo cy’abagabo n’abana basigaye bagaragaraho umwanda ukabije, ndetse ngo nibiba ngombwa bazajya bakarabirizwa mu ruhame.
Ikibazo cyo kutagira ubwiherero gikunze kugaragara mu bice by’icyaro, aho usanga hari bamwe bajya kubutira mu baturanyi, babinuba bakayoboka iy’ibihuru.
Minisiteri y’Ubuzima yemeza ko hafi kimwe cya kabiri cy’indwara zakirwa kwa muganga zituruka ku isuku nke. Izo zirimo impiswi, inzoka zo mu nda, igituntu, indwara zo mu kanwa, izuruhu na malariya.


text:
Umuco
’Undutira abandi’ na ’Humura Shenge’ , ibitabo byahogoje benshi biri kuboneka muri Made in Rwanda Expo
Kuva mu mwaka w’1995, iyandikiro ry’ibitabo bigenewe abana n’urubyiruko mu Rwanda, Editions Bakame, ryatangiye umurimo utari woroshye wo kwandika ibitabo by’abana n’urubyiruko mu rurimi rw’Ikinyarwanda. Muri byinshi banditse harimo ibitabo bitibagirana byiyanditse ku mitima y’ababisomye. Muri ibyo harimo ‘Undutira abandi ‘ na ‘Humura Shenge’. Abo...
Umusizi ukomeye muri Kenya agiye gukorera igitaramo i Kigali
Eric Onyango Otieno, umusizi ukomeye muri Kenya no mu Karere ka Afurika y’Uburasirazuba yatumiwe mu gitaramo cy’ubusizi i Kigali, giteganyijwe kuba mu mpera ku wa Gatandatu tariki 14 Ukwakira 2017. Ni mu gikorwa cyiswe ‘Poetic Fever’ cyateguwe n’abasanzwe bategura irushanwa rya ‘Kigali Itatswe n’Ubusizi’ riba buri gihembwe mu mwaka. Trans-Poesis...
Ku nkunga ya UNDP na RGB , Imena Cultural Troupe iri gutoza abana umuco mu bigo by’ amashuri – AMAFOTO
Ku nkunga y’ Ishami ry’Umuryango w’Abibumbye rishinzwe Iterambere (UNDP) n’urwego rw’igihugu rw’ imiyoborere, RGB, itorero Imena Cultural Troupe riri gutoza abana umuco mu bigo by’amashuri binyuranye. Abana bo mu bigo bya GS Byuma Imena cyo mu Karere ka Gicumbi, GS Nyamata Catholique na GS Akumunigo giherereye i Nyamirambo nibo bari kwigishwa muri...
Umwanditsi w’ibitabo, umusizi, umuhanga mu mitekerereze….Amateka ya Padiri Alexis Kagame
Padiri Alexis Kagame , umwalimu wa Filozofiya, umunyamateka, umwanditsi w’ibitabo, umusizi, umuhanga mu mitekerereze, abamuzi bakuru bavuga ko ariwe muhanga urenze abandi u Rwanda rwagize mu bijyanye na Filozofiya, amateka, ubusizi n’ubuvanganzo. Nyuma y’inkuru zinyuranye twari tumaze iminsi tubagezaho ahanini zigaruka ku mateka y’isi,...
Ibyihariye biranga ‘i Buhanga kwa Gihanga’, agace kabumbatiye amateka y’iyimikwa ry’abami
I Buhanga kwa Gihanga ni agace nyaburanga kandi gakorerwamo ubukerarugendo gaherereye mu Kagari ka Bukora, Umurenge wa Nkotsi ho mu karere ka Musanze aka gace kakaba kabumbatiye ibintu byinshi byarangaga umuhango wo kwimika Abami mu Rwanda rwo hambere. Ukimara kwinjira muri aka gace kagizwe ahanini n’ishyamba, utungurwa n’umutuzo udasanzwe...
Inkomoko y’imvugo ’Si we kamara’
Uyu mugani bawuca iyo babonye umuntu wangirira gukora ibyo abandi bashobora. Ni bwo bagira bati “Si we kamara, nimumwihorere abandi bazarukemura.” Wakomotse ku mugaragu wa Muvunyi wa Karema witwaga Kamara, mu ipfa ry’Ibisumizi bya Ruganzu, mu mwaka wa 1500. Kamara uwo yabayeho ku Ngoma ya Ruganzu Ndori, yari umugaragu wa Muvunyi wa Karema...
Inkomoko y’imvugo "Ndatega zivamo"
"Ndatega zivamo!" ni umugani wamamaye mu Rwanda, ucibwa n’umuntu umaze kugira intege nke. Waturutse ku mugabo witwaga Ntambabazi ya Rufangura, mu Bitagata bya Muganza i Rukoma (Gitarama), ahayinga umwaka w’i 1600. Ntambabazi uwo yari umuzigaba, yimuka mu Bwanacyambwe i Ruhanga na Mbandazi, ajya gutura i Rukoma mu Gishubi cya Muganza ahitwa mu...
Inkomoko y’imvugo ’Nyir’amaguru yirukiye nyir’umugisha’
Uyu mugani bawuca iyo babonye umuntu wiremyemo amahate ahirimbana ubudahwema, ibintu byamara gutengamara hakagororerwa undi, utarushye nka we ; ni bwo bavuga ngo ’Nyir’amaguru yirukiye Nyir’umugisha’. Wakomotse kuri Kibibi na Ruzigana, bari abagaragu ba Mukobanya, ahayinga umwaka w’i 1400. Ku ngoma ya Cyilima Rugwe, hadutse umugabo w’umugoyi...
Inkomoko y’imvugo "Rubanda ni abahanya"
Rubanda ni abahanya ni umugani baca iyo bashaka gutsindira umuntu ubugome badasobanuye uwo ari we ; ni bwo bagira bati "Rubanda ni abahanya !" Wakomotse ku muja wa Mibambwe Sekarongoro witwaga Nyirabihanya muka Buyoyo w’i Nyarusave ku itaba rya Bugoba i Rukoma (Gitarama) ; ahasaga umwaka wa 1400. Ku ngoma ya Mibambwe, hariho umugabo Buyoyo,...
Inkomoko y’umugani ’Bateye RWASERERA’
Uyu mugani bawuca iyo babonye abantu basahinda bateye imvururu, niho bavuga ngo ‘Bateye rwaserera!’ Wakomotse kuri Rwaserera w’i Rusororo mu Rukaryi (Kigali); ahagana mu mwaka wa 1700. Ubwo hari ku ngoma ya Cyirima Rujugira, maze hatera akanda k’inzara, kayogoza u Bwanacyambwe n’u Rukaryi n’u Buganza; abantu bo muri utwo turere bicwa n’inzara...


text:
Kubera ko Diyosezi yacu iri muri Gahunda y’imyaka itatu y’Ikenurabushyo ry’ingo (2011-2013), twifuzaga kubagezaho incamake y’inyigisho ziri mu gatabo ka Padiri J.M.DEVURDER na I.SAMUSONI. Izo mpanuro kandi zongeweho ibindi bisobanuro ngo iyi nyandiko ihuzwe n’ibihe tugezemo, dore ko gatabo kasohotse mu 1992.Izo mpanuro zizadufasha kumva neza Ugushyingirwa mu muco nyarwanda, Isakaramentu ry’ugushyingirwa, ingeso zishobora konona urukundo rw’abashakanye n’uburyo bwo kunagura urwo rukundo
KUBAKA URUGO, Agatabo k’Abakristu bitegura gusezerana, Joseph-Marie DEVULDER na Innocent SAMUSONI, 1992, pp.80
Cum approbatione ecclesiastica
IBYO DUSANGA MURI AKA GATABO
Intangiriro
Ugushyingirwa karande mu Rwana
Bimwe mu mico ya kera n’iy’ubu
Bimwe mu bibazo abagiye kurushinga bakwibaza
Umutwe wa mbere
Reka muhe umufasha umeze nkawe
Ugushyingirwa ni iki?
Umutwe wa kabiri
Urukundo rw’abashakanye
Umutwe wa gatatu
Nimwororoke, maze mugwire, mwuzure isi
Ukubyara n’uburere
Umutwe wa ka kane
Kandi ngusezeranyije ko ntazaguhemukira kugeza ku rupfu
Gutandukana
Umutwe wa gatanu
Kwitegura gushyingirwa
Umutwe wa gatandatu
Ese gushyingirwa gikristu bidufitiye kamaro ki?
Kwishyingira
ISAKARAMENTU
Umutwe wa karindwi
Ugushyingirwa kw’Abakristu ni ikimenyetso cy’iki?
Imihango y’Isakaramentu ry’ugushyingirwa
0. INTANGIRIRO
0.1 UGUSHYINGIRWA MU RWANDA RWO HAMBERE
0.1.1 Umunyarwanda yubakaga agamije iki?
Mu gitecyerezo cy’Umunyarwanda, kubaka si ukugira inzu cyangwa urugo rw’imiyenzi. Kubaka ni ukumenya neza uwo mwashakanye, ni uguhuza inama, imvugo n’ibikorwa. Ni ukubahana, ni ugutegekana, umwe agatunganyiriza undi muri byose. Ni ukugororokerana, umwe akirinda kunaniza undi. Kubaka ni ugushyira mu gaciro,ugatunganya imirimo y’urugo n’umubano mwiza wa bene rwo n’abarugenda.Umunyarwanda yubakaga agamije amahirwe yo kubyara no gutunga. Ibyo bigaragazwa n’iyi mvugo yakoreshwaga bagiye kuraguriza umugeni : “ Uyu mugeni ngiye gusaba azampira? Nzamubyaraho abagabo n’abageni? ”.
0.1.2 Gusaba
Isaba ryose rigira umuranga. Umuranga yari umuntu wizewe cyane kandi w’inyangamugayo. Gusaba no gutanga umugeni byaritonderwaga cyane, ntibyahubukirwaga. Niho havuye imvugo ko umugeni yasabwaga umuryango, kandi agahabwa umuryango. Iyo umugabo yabaga ikirumbo, umugore yakomezaga kuba mu muryango yashatsemo, akubahwa, akubahirizwa, agafashwa kurera abana be. No ku mugore byari uko. Iyo yananirwaga kubaka agasubira iwabo, ababyeyi be bashumbushaga umugabo we murumuna we, iyo babaga bamufite. Mbere yo gusabira umwana w’umuhungu, ababyeyi be, cyane cyane se, babanzaga kugenzura ko akuze koko, ko afite ibitekerezo bihamye. Ibyo byagaragazwaga no kumenya kujya inama ya kigabo, kwita ku mirimo y’urugo rwa se no kuri barumuna be, no kwiyubaha.
0.1.3 Inkwano
Inkwano yari ikimenyetso cy’ubumwe n’ubuvandimwe bw’imiryango ihanye abageni. Yari ishimo ry’ababyeyi bareze neza n’injishi y’ubumwe. Inkwano ntiyigeze iba ikiguzi. Ufite inka yakwaga inka; utayifite agakwa isuka; utagira na mba agakwa umugeni w’ubuntu. Ni nayo mpamvu umugore waburaga ibyara, nta yindi nenge afite, iyo yatandukanaga n’umugabo we, batakoranuraga. Imiryango yombi yakomezaga kubana.
0.1.4 Gutandukana
Kubana k’umugabo n’umugore byashyigikirwaga n’abantu bose: ababyeyi, abavandimwe n’inshuti. Gutandukana byabagaho bikitwa gusenda. Impamvu zatumaga umugore asendwa ni ubusinzi n’ubusambanyi. Mbere yo gusenda umugore byabanzaga kunyura mu nama y’abantu bakuru kandi b’inyangamugayo bo mu miryango yombi, bikitonderwa kubera kwanga guhemuka twavuze haruguru. Kutabyara na byo byatumaga umugabo n’umugore batandukana, ariko si iteka. Iyo umugore yabaga ashoboye urugo, ariko ntabyare, umugabo yizaniraga undi mugore, we akamurekera mu rugo rwe. Habagaho ubwo umugore ari we uta umugabo akajya kwishakira ibyara.
0.2 BIMWE MU MICO IJYANA NO GUSHYINGIRWA
0.2.1 Bimwe mu mico ya kera
Ibyiza dusanga mu muco byari bikwiye kugumaho
- Nk’intekerezo yo kubaka y’abanyarwanda ( reba 0.1.1) ni ishingiro ry’ugushyingirwa uko Imana yabigennye mu iremwa rya muntu. Ikwiye rero gushyigikirwa na bose.
- Kwitondera ibyo gusaba no gutinya guhemuka na byo ni umuco mwiza udakwiye kuvaho. Gushishoza ukitonda ugahitamo, ni umwe mu miti yo gutsinda “ Sinamenye”.
- Kuba inkwano atari ikiguzi, ni ikintu cyiza rwose, gikwiye kwemerwa n’ubu. None se ikiri imbere ni iki? Ni abana bashaka kubaka? Ni urukundo bafitanye ? Cyangwa ni inkwano ? Ni inyungu z’ababyeyi se ? Bimariye iki ababyeyi kwakira inkwano ariko umukobwa wabo ntaremye amazu cyangwa akagumirwa ?
0.2.2 IBIKWIYE GUHINDUKA
- Gushyingira ugamije gusa kubyara no gutunga, ngo niba uyu tutabyaranye cyangwa atantungishije, nzamwirukana nizanire undi. Bene ibyo bitekerezo bituma umugore afatwa nk’umuja cyangwa umukozi. Mu gitekerezo cya Rurema umugore si umuja, ahubwo ni umufasha we.
- Hari kandi umuco utemerera umusore cyangwa umukobwa kwihitiramo uwo bazabana. Gushyingirwa bigomba gushingira ku bwigenge n’ubushake bw’ubyiyemeje.
- Icyubahiro gike gihabwa abakobwa. Kera umukobwa yari nyampinga, akarengerwa n’abantu bose, yubahirwa ko azaba umubyeyi. None ubu abakobwa bamwe bariyandarika, baricuruza.
- Hari kandi n’ibitekerezo n’imyitwarire bitesha agaciro ugushyingirwa nk’ ubwikanyize, ubusambo, ubusinzi, ubusambanyi n’ibindi bitera ubuhemu mu bashakanye.
Ugushyingirwa ntigukwiye kuba ingoyi ahubwo ni inzira y’ihirwe Imana yasangije muntu
0.3 Bimwe mu bibazo abagiye kurushinga bakwibaza
- Ese gushyingirwa ni ugupfa kubikora gusa kuko nabandi babikora cyangwa ni ukwinjira mu mugambi w’Imana wo kuyifasha kurema no guteza imbere isi ?
- Urukundo rw’abashakanye ni ugushimisha undi ? Ni ugushimishwa n’undi cyangwa ni ugushimishanya?
- Wifuza ko nakubera umugabo umeze ute? Wifuza ko nakubera umugore umeze ute?
- Ni iki wumva cyatuma uzinukwa uwo umugabo/umugore?
- Ubuhemu mubashakanye buterwa n’iki? Twabutsinda dute?
- Ese wumva twabyara abana bangahe?
- Ese uzi ko umugore agira iminsi ashobora gusamiraho inda n’iminsi adashobora gusama?
- Ese wabyitwaramo ute igihe dutinze kubyara, tubyaye igitsina kimwe cyangwa tubuze urubyaro?
- Tuzacunga umutungo wacu dute? Tuzagira udutabo two kubitsa tungahe?
- Wumva ute uburinganire n’ubwuzuzanye?
- Tuzakangukira isengesho dute?
- Ubukristu bufite kamaro ki mu gukomeza umubano w’abashakanye?
- Tuzabana gute n’ababyeyi?
UMUTWE WA MBERE: UGUSHYINGIRWA NI IKI?
Reka muhe umufasha umeze nkawe (Intangiriro 2,18-24)
Ugushyingirwa ni iki?
1.1 Reka muhe umufasha umeze nkawe (Intangiriro 2,18-24)
“Nuko Uhoraho Imana atera Muntu gusinzira ibitotsi bikomeye, arasinzira; afata rumwe mu mbavu ze, maze asubizanya umubiri. Urwo rubavu Uhoraho Imana avanye mu mugabo, akoramo umugore, umugore amushyira umugabo”.
Umugore n’umugabo bafite rero inkomoko imwe ariyo Mana, bakagira kamere imwe kuko umwe yakomotse ku wundi. Umugabo ntagomba gusuzugura umugore yitwaje ngo ni we waremwe mbere, dore ko muri icyo gitabo cy’Intangiriro hari ahandi bavuga ko Imana yabaremye ari umugabo n’umugore (1, 27).
1.2 Ugushyingirwa ni iki?
Ugushyingirwa ni ubumwe bukomeye umugabo n’umugore basezerana mu rukundo ngo bafashanye mu mibereho yabo, kandi barere uko bikwiye abana Imana ibahaye. Ku bakristu, ayo masezerano yakirwa na Kiliziya, akaba Isakaramentu ryo gushyingirwa.
1.2.1 Ugushyingirwa ni ubumwe bukomeye: ubumwe hagati y’abantu buganisha mu bushake bwo guhuza ibitekerezo bajya inama, baharanira intego zimwe. Ibyo bikoroha igihe babanye barafashe umwanya uhagije wo kumenyana. Muri Bibiliya, cyane mu Isezerano rishya, batwigisha ko umugabo ‘umugore ari umubiri umwe (Matayo19,5): ” Nicyo gituma umugaboazasiga se na nyin a maze aibumbira ku mugore we maze bakaba umubiri umwe”. Ubwo bumwe bwigaragaza mu mpari eshatu: ubumwe bw’umutima, ubumwe bw’umubiri n’ubumwe bw’ukwemera.
Ubumwe bw’umutima: Umuhungu n’umukobwa bagomba kuba baziranye, bahuje ibitekerezo,ibyifuzo n’imigambi. Urufunguzo rw’ubumwe bw’imitima ni ukwifungurira undi, mu mbaraga zawe no mu ntege nke zawe,ukamwiyereka ntacyo umukinze, kugira ngo akumenye hakiri kare, azashobore kukwihanganira, agukunde uko uri. Iyo bataziranye nta rukundo nyarwo ruba ruhari,uretse wenda urw’irari. Abazarushinga basabwa rero kumenyana kugirango bubahane, bashimishanye, boroherane, babanirane biyto bakundane.
Ubumwe bw’umubiri: Abashakanye umwe yiha undi mu murimo w’abashakanye. Bagomba kuba bakuze bazi ko uwo murimo ni wo uzera imbuto, ko uwo murimo uryoshye ariko uzasaba ubwihangane mu gufasha uwo mwashakanye igihe atwite, arwaye, igiye yabyaye, mu kurera abana n’ibindi. Aha twakwibutsa ko n’ubwo abashakanye mu buryo bwemewe n’amategekoya Leta na Kiliziya bemerewe uriya murimo, ariko bagomba kumenya ko ukorwa mu bwubahane no mu bwumvikanye, ibyo bikazabashoboza kwishimana no kuboneza urubyaro bakoresheje uburyo bwa kamere.
Ubumwe bw’ukwemera: Umusore n’umukobwa basabwa kuba idini. Babiherewe uruhushya n’inzego zibishinzwe, birashoboka ko Umugatolika yabana n’uritariwe, ariko guhuza idini biba byiza kurushaho. Idini akeshi ni ryo rigena imitekereze n’imikorere y’umuntu cyane ku bemera, bityo rero iyo mutarihuje bishobora kubatera guhora mu mpaka zidashira,dore ko buri wese aba abona ko ari we uri mu kuri. Ibyo bikaba agahoma munwa kubana. Si byiza rero kubacamo ibice, ngo bamwe bige kwa nyina,abandi kwa se.
1.2.2. Ugushyingirwa ni ubumwe umugabo n’umugore bishakiye
Ugushyingirwa bikorwa umuhungu n’umukobwa bafite imyaka y’ubukure kandi nta gahato kabayeho.Umukobwa cyangwa umuhungu ni we ufite uburenganzira bwo kwihitiramo uwo bazabana. Si ababyeyi cyangwa abandi babashyiraho agahato, igitsure n’ibindi byose bashobora kwifashisha ngo bahatire uyu n’uyu kubana n’uriya; wavuga nk’umutungo, akarere, ubwoko byifashishwa ngo bahate cyangwa babuze uyu n’uyu kubana cyangwa kutabana n’uriya. Inkwano na yo ntikwiye kubanganira urukundo rw’abashakanye kuko atari ikiguzi ahubwo ari ikimenyetso cy’ubumwe n’ubuvandimwe bw’imiryango ihanye abageni.
1.2.3. Ugushyingirwa ni ubumwe mu rukundo no mu mubano
Urukundo rw’abashakanye ni uguhora utekereza icyateza imbere mugenzi wawe. Ukunda undi rero yirinda kumugira umuja. Urukundo ruhindura umugabo n’umugore umuntu umwe, bityo rero ugushyingirwa ni ubutorwe n’ubutumwa ntabwo ari ugukora icyo wishakiye. Ubutorwe bw’abashakanye ni urukundo kugeza ku rupfu, ubutumwa bwabo ni ukubyara no kurere. Mu mubano wabo rero, basabwa kubona umwanya uhagije wo kuganira bagasubira mu buzima bwabo ngo bacoce ibibazo bitabura. Gutura ukubiri ni amaburakindi kuko bibangamira uwo umushyikirano n’umubano w’abashakanye.
1.2.4. Ugushyingirwa ni ubumwe kugira ngo bafashanye mu mibereho yabo
Umugabo n’umugore bagomba gufashanya kugira ngo bagire urugo nyarwo (Intangiriro 2,18). Bagomba gufashanya ngo batere imbere mu muco, mu mubano n’abandi, mu bumenyi, mu mutungo no mu butagatifu. Buri wese agomba gushaka ihirwe n’amajyambere ya mugenzi we.
1.2.5. Ugushyingirwa ni ubumwe kugira ngo barere uko bikwiye abana Imana ibahaye.
Abashakanye bafite ubutumwa bwo kubyara no kurere. Kugira igihe gihagije ugenera umwa wawe ni inshingano z’ababyeyi.Umwana agomba kwitabwaho ku mubiri bamuha ifunguro rikwiye, ku mutima bamutoza imyitwarire myiza n’ubumenyi kugira ngo azabashe kwibeshaho, no kuri roho bamutoza gusenga, bamuhesha Amasakaramentu. Uburere bugomba kwitabwaho na buri wese, umugabo ntaharire umugore uburere bw’abana. Kugira igihe gihagije ugenera umwa wawe ni inshingano z’ababyeyi.Icyo ukunda, ufiteho inyungu,uzakibwirwa n’uko ugitaho igihe. Bityo n’uburere bw’abana bugomba kugenerwa igihe gihagije kuko icyiza waraga uwukunda atari ibintu gusa kuko bishira, ahubwo ni uburere,ubupfura, ni ubunyangamugayo. Muri iki gihe, cyane mu migi, ababyeyi ntibakibonera umwanya uhagije uburere bw’abana kubera akazi, imikino, gushakisha amafaranga yunganira umushahara n’ibindi. Ese inyungu iri mu gusigira abana umutungo mwinshi cyangwa iri mu kubaha uburere buzatuma bashobora kwishaka uwo mutungo, kunogera abandi ndetse no kunogera Imana. Ababyeyi mbere yo gutoza abana babo uburere basabwa ubwabo kugira ubwo burere kuko ntawutanga icyo adafite. Uburere bwa mbere ni ugukunda mugenzi wawe nkawe ubwawe.
UMUTWE WA KABIRI: URUKUNDO RW’ABASHAKANYE
(Tuzabireba ubutaha)


text:
Mu mategeko byemejwe ko umuririmbyi Aline Gahongayire n’umugabo we Gahima Gabriel batandukanye byeruye.Ni icyemezo cyafashwe n’Urukiko rw’ibanze rwa Kacyiru ruherereye mu mujyi wa Kigali kuri uyu wa 28 Ugushyingo 2017.
Gahima Gabriel niwe watanze ubusabe bw’uko yatandukana na Aline Gahongayire (yataye urugo) wamamaye mu ndirimbo zo kuramya no guhimbaza Imana.
Ababuranyi bombi bari bitabiriye isomwa ry’urubanza rw’ubutane.
Mu minota igera kuri itanu, buri wese yaganiraga n’undi ndetse no gusinyira ko batandukanye buri wese yamwenyuraga nk’uko KT yabyanditse.
Bavuze ko ntacyo batangaza kuko ari icyemezo kireba buri wese ubuzima bwe bwite.
Aline n’uwahoze ari umugabo we bari mu rukiko bategereje isomwa ry’ubutane
Gahima Gabriel na Gahongayire Aline basezeranye kubana ku itariki ya 20 Ukuboza 2013.Tariki 1 Nzeri 2013, ni bwo Aline yasabwe anakobwa na Gahima Gabriel, nyuma y’amezi make bakora ubukwe bwo mu rusengero.
Mbere yo kujya mu rubanza, Aline yari yabwiye Eddy Rwema w’Ijwi rya Amerika ko afite inyota yo kongera gushaka undi mugabo kuko abona akiri muto.“Meze neza, ndatuje, ndi umunyamugisha kandi nzi neza ko uwahoze ari umugabo wanjye Gahima Gabriel, azabona undi nanjye nzabona undi turacyari bato” (….)Ntabwo ndi mubi Imana izampa undi, nzabona undi mugabo ntabwo nzakomeza kubaho gutya. Undi mugabo nzamushaka, ko nkiri muto se!. Nkeneye kubyara, nkeneye kuba nyina w’amahanga, humura undi mugabo nzamushaka, nako ntabwo nzamushaka azanshaka."
Nyuma y’aho Gahima yisanze mu itangazamakuru nanone abazwa ku mukobwa,Abizera Paola bari bacuditse wiga muri ICK mu Ruhango.
Ingingo ya 237 y’igitabo cya mbere cy’urwunge rw’amategeko mbonezamubano mu gace kayo ka kabiri ivuga ko buri wese mu bashyingiranywe ashobora gusaba gutana burundu.
Yabisaba kubera igihano k’icyaha gisebeje cyane, ubusambanyi, guhoza undi ku nkeke, kwanga gutanga ibitunga urugo, guta urugo igihe cy’amezi 12 nibura, no kumara nibura imyaka itatu batabana ku bushake bwabo.
Aba bombi batandukanye byeruye
Ndabona Ari kimwe na Clara. iyo tubumva kuri radio rwanda na television batanga inama wagira uti Dore abantu, ariko mbega, Bigaragarako Gahongayire aba yishushanya mubijyanye na Gospel yirirwamo, ariko ntamugayo; nohambere aha Hari ikinyamakuru nasomye cyamusohoye kurutonde rw’abahehesi.
Inama namuha nuko ndashaka undimugabo azabanze arebe icyo apfuye n’uyu agikosore abone kongera gushaka. si non, narwo ntiruzaramba


text:
Uyu mukecuru uri mu kigero cy’imyaka 50 y’amavuko yahawe iryo gare kimwe n’abandi bunzi bo mu Karere ka Huye, tariki ya 05 Gicurasi 2017.
Mukambabazi avuga ko hari hashize igihe atanyonga igare ariko ngo azongera yiyibutse kurinyonga bityo rijye rinamufasha kujya kunga abaturage atagenze n’amaguru cyangwa ngo atange amafaranga ya moto.
Agira ati “Nturiye sitade y’i Mbazi. Nzajya mfata igare ryanjye nzenguruke muri sitade bingana n’imbaraga zanjye.”
Musabimana Charlotte umwunzi wo mu Murenge wa Rusatira, uri mu kigero cy’imyaka 40 y’amavuko, avuga ko nubwo atazi kunyonga igare, iryo yahawe aziga kurinyonga bityo ajye kunga abaturage yihuse kandi nta yandi mafaranga y’urugendo atanze.
Agira ati “Nturuka ahitwa i Gafumba. Kugera kuri kaburimbo natangaga 1000RWf, hanyuma ngatanga n’andi 300RWf kugira ngo ngere ku murenge. Urebye ku kwezi nikoraga ku mufuka ibihumbi 10 na 400RWf kuko buri cyumweru natangaga 2600RWf.”
Amagare yahawe abunzi bo mu Karere ka Huye ni ayo bemerewe ba Perezida wa Repubulika Paul Kagame. Yayemereye abunzi bose bo mu gihugu.
Abunzi bo mu Karere ka Huye bavuga ko batayafata nk’igihembo kuko ngo n’ubundi biyemeje gukorera ubushake ku bw’icyizere bagiriwe n’abaturage; nkuko Juma Hategekimana, umwe muri abo bunzi abisobanura.
Agira ati “Mu by’ukuri igihembo gikomeye ni ukumenya ko uri gukorana n’abandi mu kubaka igihugu. Wabishyira no mu rwego rw’Imana, igihembo kiri ku Mana.”
Kuri we, aya magare ngo ni ikimenyetso ko Perezida wa Repubulika azirikana umusanzu batanga mu kubaka u Rwanda.
Ati “Iyo ufite umubyeyi ugukunda akaguha inshingano akanakwereka ko akwitayeho, nawe ukora uko ushoboye nk’umwana kugira ngo arusheho kugukunda. Twakongera kumushima, kuko imvugo ye ni yo ngiro.”
Muri rusange mu Karere ka Huye hatanzwe amagare 175 yagenewe abunzi bo ku rwego rw’imirenge n’abunzi bakuriye abandi ku rwego rw’utugari.
Mu mpera z’umwaka wa 2014 ubwo bizihizaga Isabukuru y’imyaka 10 urwego rw’abunzi rugiyeho, ni bwo Perezida Kagame yemereye abunzi terefoni ngendanwa. Bazishyikirijwe mu muri 2016.


text:
Mu biterane ayobora bivugwa ko Bishop Rugagi asengera abarwayi barimo abafite ubumuga bitwaje imbago n’abagendera mu tugare bagakira ibikoresho byabafashaka bakabisiga aho.
Mu kiganiro yagiranye n’abanyamakuru ku itariki ya 11 Ugushyingo 2017, Bishop Rugagi yavuze ko abitse ibikoresho byinshi by’abafite ubumuga bakize, kandi ko atari abo mu Rwanda gusa ahubwo ngo hirya no hino aho akoze ibiterane hakira benshi.
Ibi bikoresho ntibyahabwa abandi barwayi aho kubirekera mu bubiko?
Rugagi yavuze ko hari abamusaba ko ibyo bikoresho yabiha abandi avuga ko bidakwiriye ahubwo icyo akwiriye gukora ari ukubasengera.
Ati “Ntabwo twabafashisha ibyo abandi bataye , ahubwo nabo twasenga Imana ikabagirira neza nk’uko yabigiriye abandi. Turamutse dutanze ibyo bikoresho ni ukuvuga ngo twaba tubaye abanyantege nke, duteye inkunga ubumuga buri mu bandi. Turimo kwifuriza n’abo bandi ngo bakire ntabwo twatanga ibyo bikoresho.”
Akomeza agira ati “Hari ibyo nasize muri Suède no mu Bubiligi ndanababwira ngo bagomba gushaka aho babibika bizajye biba urwibutso. Ntabwo tuzabitanga ahubwo tuzarushaho gusenga ngo n’ababifite bakomeze bakire.”
“Niba naragiye gushaka imiti ahandi kugira ngo nkize abanyarwanda bakwiye kubinshimira”
Uyu mugabo bamwe bita umunyabitangaza, hari abavuga ko akoresha imbaraga z’umwijima mu gukora ibitangaza no gukiza abarwayi.
Ntahakana yeruye ko atazikoresha, ahubwo ngo uwizera Yesu azakora nkibyo yakoze.
Agira ati “Yesu yaravuze ati ‘unyizera imirimo nkora na we azayikora, kandi azakora n’iruta iyo nakoze. Ngize uwo mugisha wo kubona izo mbaraga abantu bagakira byaba ari inyungu, naba ngize uruhare rukomeye rwo gutuma abanyarwanda bakira.”
Akomeza agira ati “Ahubwo ibyo ngibyo bakagombye kubinshimira bakavuga ngo uriya mugabo yagiye gushaka imiti ahandi kugira ngo akize abanyarwanda reka tumushimire. Yitangiye abanyarwanda kugira ngo babone umuti ubakiza kanseri, diyabete n’ibindi byinshi. Naritanze kubw’abanyarwanda, aho ngaho nakagombye kuba ndimo gushimirwa narahawe ibikombe byinshi kuko nagiye gushaka imiti ahandi kugira ngo abanyarwanda bacu bakire.”
Bishop Rugagi yemera ko imbaraga z’umwijima zibaho ariko ko abavuga ko arizo akoresha ibitangaza bakwiye kugaragaza ibimenyetso.
Ati «Umuntu iyo akubwiye ngo ufite imbaraga z’ikuzimu ushatse wamufata akaguha ibimenyetso, ntabwo wambwira ko mfite imbaraga z’ikuzimu tutarigeze tuhahurira. Ni ukuvuga ngo dufite uko twahahuriye, dufite uko twahawe amasezerano hamwe.”
Yakomeje avuga ko atarakandagira muri Nigeria cyangwa muri Uganda aho bivugwa ko yakuye imbaraga zituma yireherezaho abantu akanazikoresha ibitangaza. Abashidikanya ku byo avuga ngo bazagende abareke mu rwandiko rwe rw’inzira ibihugu yagiyemo.


text:
« Ibiyobya ubwenge” cyangwa” ibiyobyabwenge” , “ibiyayura umutwe” mu Kirundi bimaze kuba ikibazo kitoroheye igihugu cyacu. Inzego nyinshi zirabyamagana ariko bikavugwa kenshi mu itangazamakuru ko biri mu duce twegereye imipaka y’igihugu. Ku ruhande rumwe, ababifata barifuza kuyobya ubwenge, kuyayura umutwe, ku rundi hakaba abifuza kongera ubwenge n’ubushobozi bwo kwibeshaho bakoresheje ubwenge.
Iyi mpano imwe abantu baremanwe, kuki hari abifuza kuyiyobya?. Njye nsanga umuntu wese unywa cyangwa ukoresha ibiyobyabwenge aba adaha “agaciro ubuzima bwe”. Mbona ari umuntu utazi cyangwa udashaka kumenya impamvu ariho, n’icyo asabwa kubacyo nk’ikiremwamuntu. Mbona ari uwirambiwe akifuza kudatekereza ku buzima abayemo, agashimishwa nuko zimwe mu ngingo zitakora ibyo zitegerezwaho.
Ubwonko buba bwayobejwe, bukigira mu yindi si itari iy’abasanzwe, ibitekerezo bikishushanya bidasa n’ibisanzwe. Imyitwarire nk’iyi ituma nibaza ku kamaro ko kubaho niba umuntu weremewe kubaho neza ahitamo kurangwa no kwiyahuza ibiyobya ubwenge kandi tuzi ko ari bwo soko y’ibitekerezo nubwo ari nabwo soko y’ibisenya.
Guhitamo rero gushingira ku bwenge kandi buri wese yagombye guhitamo ibimwubaka; ibimusenya bigafatwa nk’impanuka. Niba ibiyobyabwenge bivugwa cyane cyane mu rubyiruko, arirwo “ mbaraga z’umuryango n’igihugu”, twaba tugana habi , aho uru rubyiruko ruzumva “ rutagiha agaciro ubuzima” , ibyari imbaraga bigahinduka umuborogo n’umutwaro ku bagomba kwita kuri bene abo biyahura. Ni inshingano ya buri wese kubirwanya no gukora ibishoboka ko impamvu zitwazwa n’ababinywa ziburizwemo.
Duhereye mu ngo, ababyeyi, abarezi, abanyamadini, mu ncamake aho abantu bahurira n’inyigisho zose zirebana n’ubuzima bwabo; buri wese “ agomba gukumira no kwamaganira kure impamvu zose zatuma “ abo ashinzwe “ bagaragaraho ibimenyetso bituma bakekwaho kunywa cyangwa gukoresha ibiyobya ubwenge bwabo. Hari ibyo bita mu gifaransa “un danger public”, bivuga icyago kibangamiye rubanda.
Aho dutuye naho tugenda, twaba tuhabona bene abo bantu, usanga babangamiye ituze n’umutekano w’abaturage. Kudafatanya n’ababyamagana byafatwa nko kubishyigikira kuko, byanze bikunze, mu buryo buziguye cyangwa butaziguye, ingaruka zigera ku muntu, umuryango urenze umwe, igihugu nacyo kigahomba amaboko cyari gitezemo umusaruro.
Ibi mbivuga kuko buri wese mu rubyiruko abangamiwe n’iki kibazo kuko abanywa ibiyobyabwenge atari abantu “ badasanzwe, bafite ukundi baremwe,”; ni abadukomokaho, abo tubana buri munsi. Abahanga berekana impamvu nyamukuru ennye ziganisha ku gukoresha ibiyobyabwenge: ubwangavu, umuryango n’isano iba hagati y’abana n’ababyeyi, amateka y’ubuzima n’umuco w’abana, imiterere y’ubukungu n’imibereho yabo.
Niba uyu munsi isi yose ivuga ibiyobyabwenge, nuko ibangamiwe n’ingaruka z’ikoreshwa ryabyo mu nzego z’ubuzima zitandukanye, by’umwihariko mu bakiri bato. Buri wese mu rubyiruko, hatitawe ku myaka, ubumuntu bwe, amashuri yiga, ibikorwa akora, ubusabane mu muryango akomokamo, ashobora kwishora mu ikoreshwa ry’ibiyayura umutwe nkuko raporo y’ikigo gishinzwe kurwanya ikwirakwizwa ritemewe ry’ibiyobyabwenge mu Bufaransa kibivuga. Raporo y’ubushakashatsi bwakozwe n’ababyeyi bafite abana mu mashuri abanza ya leta mu Bufaransa yerekanye ko barindwi ku icumi ( 7/10) mu bana bafite hagati y’imyaka 13 na 20 bafashe nibura rimwe ikiyobyabwenge cyo mu bwoko bwa kole, cocaine, heroine, cannabis.
Aba bavugwa si abana baremwe cyangwa batazwi inkomoka yabo. Bavutse ari abana, baba abangavu, baba ingimbi, mbere yo gukoresha ibyo bibayobya. Aha niho nsanga ari ngombwa ko ubufatanye bwa twese bukenewe cyane. Niba twemera ko badukomokaho, ari abavandimwe, abaturanyi, abo twigisha mu mashuri, mu nsengero, mu mirimo, ni ngombwa guharanira ko izo mbaraga zitahinduka umutwaro. Ni aha buri wese gushyiraho ake!


text:
marira n’agahinda, kwifata ku munwa, uburakari n’umujinya hamwe n’ibitwenge kuri bamwe, nibyo byari biri ku Kimisagara mu mujyi wa Kigali mu masaha y’umugoroba wo kuri uyu wa Kane tariki 5 Mutarama 2017, nyuma y’uko ubukwe bwari bugiye kuhabera bwapfuye ku munota wa nyuma, hakavumburwa ubutekamitwe n’amanyanga yakozwe n’umugabo wari ugiye gusezerana kandi asanzwe afite abandi bagore babiri n’abana bane, ndetse bikarangira ahise anafungwa.
Louise Mukasekuru, umukobwa mugufi cyane wamamaye cyane mu mujyi wa Kigali aho benshi bakunda kumwita Nyampinga cyangwa “Miss”, byari biteganyijwe ko asezerana imbere y’amategeko na Nzamwita Felix yitaga umusore kandi ari umugabo ufite umugore basezeranye akagira n’undi batasezeranye, bombi bagiye babyarana abana babiri.
Byari biteganyijwe ko basezerana ku isaha ya saa munani z’amanywa yo kuri uyu wa Kane tariki 5 Mutarama 2017, ibi birori bikaba byagombaga kubera ku murenge wa Muhima, ariko byahise byimurirwa ku murenge wa Kimisagara kuko gitifu wa Muhima yari yagize ibyago atabasha kuboneka.
Ubu bukwe bwari bwahuruje imbaga, Nyampinga na Nzamwita bari babukereye bitegura ko uyu munsi bagiye kwishimana bagasezerana kubana nk’umugabo n’umugore byemewe n’amategeko. Bageze mu cyumba mberabyombi cy’umurenge wa Kimisagara bafata ibyicaro kimwe n’abandi bageni, batangira gukurikirana inyigisho z’abagiye kurushinga hamwe n’abandi bagombaga gusezeranira rimwe.
Mu buryo butunguranye, abasore babiri bavukana na Nzamwita Felix binjiye muri uyu murenge, bavuga ko aba bageni badashobora gusezerana kuko uyu ari umugabo wasize abagore babiri mu karere ka Rusizi mu Burengerazuba bw’u Rwanda, kandi buri mugore muri abo bakaba barabyaranye abana babiri. Ibi ntibyari amagambo gusa, aba bavandimwe ba Nzamwita bari banitwaje ibyemezo by’uko yashyingiwe (attestation de marriage) ndetse bafite n’ifoto ya Nzamwita n’umugore we w’isezerano, ku munsi w’ubukwe bwabo aho bari bamaze kubatwikurura.
Ibintu byahise bihindura isura, abantu bagwa mu kantu bamwe batangira kurira abandi umutima urabasimbuka ibyari ubukwe bihinduka induru, maze ubuyobozi bw’umurenge wa Kimisagara bubajyana mu kindi cyumba cy’ibiro, abandi bageni barasezerana. Abantu barushijeho kuba benshi aha ku Kimisagara, hategerejwe umwanzuro ufatwa. Inshuti n’abo mu muryango wa Mukasekuru Louise bakunda kwita Nyampinga, baganiriye n’itangazamakuru mu gihe aba bageni bari bakiri mu cyumba cy’ibiro by’umurenge, maze batangaza bimwe mu byabanjirije ubu bukwe.
N’agahinda kenshi bamwe banarira, batangaje ko uyu mugabo nta kintu na kimwe yari afite nta n’icyo yatanze mu myiteguro y’ubukwe, ahubwo ngo umukobwa ni we wamuhaye amafaranga kugeza no ku yaguzwe imyenda y’ubukwe uyu musore yari yambaye n’iyo yagombaga kuzambara kuwa Gatandatu mu mihango yo gusaba no gukwa ndetse no gusezerana imbere y’Imana. Bavuga ko Nyampinga yari afite inzu, ndetse akaba yari afite na moto yakoreraga amafaranga, iyo moto akaba yarayigurishije agaha umusore amafaranga ngo abashe kwitegura ubukwe.
Undi twaganiriye ni murumuna wa Nzamwita, bahuje ababyeyi bombi. Uyu musore uri mu bazanye ibimenyetso bigaragaza ko umuvandimwe we adakwiye gusezerana, avuga ko yabwiye mukuru we ko ibyo agiye gukora ari amakosa akamunanira, bikagera n’ubwo ashaka nimero ya telefone y’umukobwa na we akabimubwira, ariko akanga kumwumva kuko Nzamwita ngo yari yaramubwiye ko abavandimwe be bamwanga, bakaba badashaka ko banakora ubukwe bavuga ngo ni mugufi. Ngo yari yaramusabye kubima amatwi, amwizeza ko ikibyihishe inyuma ari uko abo mu muryango we bashaka kumwicira ubukwe.
Hanze y’ibiro by’umurenge abantu bakomezaga kurira cyane abandi bumiwe bagaragaza ko bababaye. Igihe cyaje kugera inzego za Polisi zisohora Nzamwita zimujyana mu cyumba kirimo imfungwa na we baramufunga, ariko kumugezamo byari intambara kuko hari abantu benshi bavugaga ko bashaka kumwikubitira bakamwihanira, ndetse hari n’abavugaga ko atagomba gufungwa yambaye ikote yari yaguriwe n’umukobwa yahemukiye.
REBA HANO VIDEO Y’UNDI MUGORE BENSHI BITIRANYA NA NYAMPINGA ABYINA MU RUSENGERO:
Posted by Emmy kuri Rwandapaparazzi.rw Kigali
76,269 total views, 0 views today


text:
Ubusanzwe, umwaka w’amashuri wajyaga gutangira abanyeshuri bo muri Kaminuza y’u Rwanda batangiye guhererekanya amazina azabatizwa abanyeshuri bashya, ariko ubu si ko biri.
N’ubundi na mbere hose Kaminuza ntiyigeze ishyigikira ayo mazina ariko kuri iyi nshuro yashyize ingufu nyinshi mu kuyamagana kuko ngo nta keza kayo.
Amazina yitwa abanyehsuri bashya muri kaminuza aba ari amazina y’utubyiniriro agenwa bitewe n’ibintu runaka biba biri kuvugwa cyane muri icyo gihe hirya no hino ku Isi.
Dusubije amaso inyuma; nk’abo mu mwaka wa 2006 biswe Abatijisite kubera hari hagezweho igihano nsimburagifungo cy’imirimo ifitiye igihugu akamaro izwi nka T.I.G.
Abo mu mwaka wakurikiyeho biswe Ababourguiere, icyo gihe havugwaga cyane iby’umucamanza Jean Louis Bourguiere wari uherutse gusohora raporo ku ihanurwa ry’indege y’uwari Perezida w’u Rwanda, Juvenal Habyarimana.
Mu mwaka wa 2008 abanyeshuri bashya biswe Mano y’Inanga kubera nimero za MTN zitangirwa na 0783 ziswe Mano y’Inanga zavugishije abantu menshi.
Bakurikiwe n’abiswe Abavangirayi kubera Morgan Tsvangirai wari ushyamiranye na Perezida Robert Mugabe muri Zimbabwe barwanira intebe isumba izindi mu buyobozi bw’igihugu.
Mu mwaka wa 2010 abaje biswe Ibicurane kubera icyorezo cy’ibicurane by’ingurube cyari cyadutse mu Rwanda, bakurikirwa na Nyakatsi n’Ibigarasha gutyo gutyo…
Uyu mwaka hari abari batangiye kuvuga ko abanyeshuri bashya bazitwa Niyombare (wagerageje guhirika ubutegetsi mu Burundi muri Mata 2015); abandi bakavuga ko bakwiye kwitwa Imbonerakure.
Gusa ibyavugiwe mu Itorero ry’abanyeshuri bazatangira umwaka wa mbere muri uyu mwaka w’amashuri wa 2015-2015, aho abanyeshuri basabwe kuzibukira aya mazina, bishobora gutuma aya mazina adatangwa, cyangwa hagatangwa andi ajyanye na gahunda za Leta.
Ubuyobozi bwa UR bushimangira ko bidakwiye ko abanyeshuri bakomeza kwitwa amazina y’ibintu bidafite agaciro cyangwa atesha agaciro abayitwa ndetse usibye ibyavugiwe mu Itorero, n’ubusanzwe abayobozi ngo bajya babibuza abanyeshuri mu biganiro bitandukanye.
Umuyobozi wa Kaminuza ushinzwe imibereho y’abanyeshuri (Dean of Students), mu ishami rya Huye, Deo Hodari, aragira ati “Ariya mazina nagende, ntituyashaka, ibaze umuntu muzima kumwita Igicurane! Amazina nk’aya akwiye gucika kuko ntacyo amaze.”
Umuvugizi wa Minisiteri y’Ubutegetsi bw’Igihugu, Ladislas Ngendahimana, we avuga ko gukuraho amazina apfobya abanyeshuri bifitanye isano ya hafi n’ikurwaho ry’amazina amwe n’amwe ababyeyi bita abana.
“Nk’uko mu irangamimerere hari amazina abayobozi batemerera ababyeyi kwita abana babo ngo yandikwe [nka Bapfakurera, Sebahutu, Gatutsi: arimo amoko cyangwa asebya uyiswe], no muri Kaminuza ni ko bikwiriye kugenda.”
Ngendahimana akomeza agira ati “Nk’uko abagiye mu Itorero ry’Igihugu bahabwa amazina y’ubutore, na bariya muri kaminuza bakwiriye guhabwa amazina ashingiye ku Cyerekezo cy’Igihugu n’indangagaciro z’umuco nyarwanda.”
Hari inyubako icumbitsemo abakobwa muri kaminuza y’u Rwanda ishami rya Huye (UR-CASS), bamwe bashatse ko yitwa Benghazi kubera yuzuye nyuma gato y’intambara yahiritse ku butegetsi Col Mouamar Ghadhafi muri Libya, ariko bamwe mu bayobozi ngo bakifuza ko ahubwo yitwa Vision 2020.
Nubwo aya mazina avumirwa ku gahera n’abayobozi batandukanye, bamwe mu banyeshuri bize muri iyi kaminuza bavuga ko hari umumaro yari afite mu buzima bwabo no mu mateka ya Kaminuza.
Bosco Ntihemuka yize mu ishami ry’ubuvuzi budakoresha imiti, bukoresha inama (Clinical Psycology). Avuga ko kuba aya mazina agiye kwibagirana ari ikibazo kuko yatumaga abantu bibuka ibihe byahise.
Ati “kuvuga ngo hari abo abangamira njye sinumva abo ari bo, ni nde wumvise arega ngo bamwise igicurane se? Ni nde wiswe Umuvangirayi akarakara? Kubikuraho simbishyigikiye. Ubundi hari ubwo umuntu akubwira ngo ni Umuvangirayi ukamenya ko ari mukuru wawe cyangwa murumuna wawe, ayo ni amateka ya kaminuza yanadufashaga kwibuka ibihe bimwe na bimwe byo muri kaminuza, ubu niba babikuyeho simbyumva njye.”
Rene Lambert Muhire we yinjiye muri iki gicumbi cy’ubwenge mu mwaka wa 2010, poromosiyo yabo ikaba yaritwaga Ibicurane, ari na byo Ntihemuka avuga.
Muhire avuga ko kumwita igicurane ntacyo byamutwaraga kuko byari ibintu bisanzwe, akavuga ariko ko “aya mazina ntacyo yicaga nk’uko nta n’icyo yakemuraga.”
Aragira ati, “Sinumva impamvu bagiye kuyakuraho kuko nta muntu warakazwa no kumwita Umutijiste, nkanjye nitwaga Igicurane ariko nta cyo byari bimbwiye.”
Rene avuga ko amazina ashyigikiye ko avaho ari nk’ay’ahantu yumvikanamo amoko nka Kabatwa kuko “ntiwavuga ngo mu gihugu cyawe nta moko ahari hanyuma habe hari ahantu hitwa Kabatwa,” naho ayitwa abanyeshuri bashya muri kaminuza yo ngo yavaho yagumaho kuri we byose ni cyo kimwe.
Nubwo Kaminuza idashaka aya mazina, ntiturabasha kumenya niba hari ingamba zafatiwe abashobora kuyahimba bakayamamaza.


text:
Burya rwose ngo umuntu wambara amadarubindi (lunettes/glasses) arusha amahirwe yo kwegukana umwanya runaka mugenzi we utayambara bahuriye ahantu bombi bagiye gusaba akazi. Ibi ni ibyavuye mu bushakashatsi bwakozwe na bamwe mu bahanga bo mu gihugu cy’ U Bwongereza.
Nk’ uko abo bashakashatsi babivuga ngo kimwe cya gatatu cy’ abantu bakuze bo mu gihugu cy’ U Bwongereza, bemeza ko amadarubindi atuma umuntu agaragara nk’ ufite uburambe mu kazi kurusha wa wundi urebesha amaso abiri. Naho ngo 43% y’ abo bantu bo ngo bemeza ko umuntu urebera mu madarubindi agaragara nk’ umunyabwenge cyane ugereranyije n’ utayambara.
Abantu bose ntago bambara amadarubindi kuko barwaye amaso. Mu Bwongereza, 6% bayambara ngo bajyane n’ ibigezweho naho 9% bayambara kuko atuma bagaragara nk’ abanyacyubahiro ndetse bazi n’ ubwenge.
Dr. Susan Blakenely wigisha mu ishuri ryigisha iby’ ubuvuzi bw’ amaso, we atangaza ko kuba hari ari amoko menshi y’ amadarubindi biri mu bintu bimushimisha cyane. Kuko ngo buri muntu yambara izimugaragaza neza nk’ uko abishaka. Aha ariko ashimangira ko akamaro nyamukuru k’ amadarubindi ari ugufasha umuntu kureba neza.
Dr. Cary Cooper, wigisha iby’ ubumenyi bwo mu mutwe (Psychologie), muri Kaminuza ya Lancaster, we ntiyemeranya n’ abantu bagitekereza gutya. We agira ati : “ntibitangaje kuba abantu bifuza gukoresha abakozi b’ abanyabwenge. Igitangaje ni uko bagifite ya mitekerereze ya kera, ngo uwambaye amadarubindi ni we munyabwenge. Ibi byaturutse ku myumvire ivuga ko kuba umuntu yarasomye ibitabo byinshi aribyo byamuteye kurwara amaso, kandi nk’ uko mubizi gusoma byongera ubumenyi.”
Twanzura rero twavuga ko kuba umuntu yambara amadarubindi ntaho bihuriye no kuba ari umunyabwenge ndetse byanagaragaye ko hari abazambara ntacyo bibitseho. Nanone ariko n’ iyo waba urwaye ntibivuze ko warwajwe no gusoma cyane, hari impamvu nyinshi zitera uburwayi bw’ amaso. Abakoresha rero ntibagakangwe n’ amadarubindi.
Reba Video
Umuntu wambara amadarubindi yaba arusha amahirwe yo kubona akazi utayambara ?
Burya rwose ngo umuntu wambara amadarubindi (lunettes/glasses) arusha amahirwe yo kwegukana umwanya runaka mugenzi we utayambara bahuriye ahantu bombi bagiye gusaba akazi. Ibi ni ibyavuye mu bushakashatsi bwakozwe na bamwe mu bahanga bo mu gihugu cy’ U Bwongereza.
at 4:34:00 AM
Labels: imibereho


text:
Bamwe mu basaza bahabwaga inkunga y’ingoboka y’abageze mu za bukuru batishoboye bo mu Murenge wa Rubavu mu Karere ka Rubavu ntibemeranya n’ababakuye ku rutonde kuko ngo n’ubundi bari bagikenewe gufashwa.
Mu gihe ubuyobozi bw’Umurenge wa Rubavu buvuga ko aba basaza bakuwe ku rutonde nyuma yo gukora igenzura ryimbitse, aba basaza bari hejuru y’imyaka 70 bo bavuga ko ahubwo ari bwo igihe cyo gufashwa cyari kigeze ariko ngo bagatungurwa no kubwirwa ko bishoboye.
Bishyoza Jean Pierre, umwe muri aba basaza aragira ati “nkanjye bankuye ku rutonde ngo umugore wanjye aracyari muto ngo ajye ampahira, kandi ntabwo na we ashoboye, nta kintu akora ni umurwayi, ni ikibazo kuko ariya mafaranga yaradufashaga tukabasha kubaho, inzara iratwishe, kurya ni ikibazo kandi urabona imyaka yanjye si iyo kwihahira, ahubwo babonye tugeze igihe tuyakeneye cyane ni bwo bayatwimye, turababaye cyane”
Uyu musaza ashinja ubuyobozi bw’Umurenge wa Rubavu itonesha mu gushyira abantu ku rutonde rw’abahabwa amafaranga y’ingoboka kuko ngo usanga bishyiriramo abo bashaka.
Na ho Bananiye Andre we yemeza ko nta kuri na guke kwakoreshejwe mu gukurwa ku rutonde rw’abasaza bahabwa amafaranga y’ingoboka kuko ngo nta kintu na kimwe cyigeze gihinduka ku buzima bari basanzwe babayeho ubwo bagenerwaga aya mafaranga.
Ubwo yaganiraga n’iki kinayamakuru, avuga ababaye yagize ati “ Bariya bayobozi, kunkura ku rutonde ngo ndishoboye? N’abaturanyi bose barabizi ko nta bushobozi mfite, nta kazi, nta mirima mfite ndetse abana banjye ntibakiriho, inzara ni yo igiye kunyica, igihe cyose tubajije abayobozi bakatubwira ko twishoboye”
Umuyobozi w’Umurenge wa Rubavu ushinzwe Imibereho myiza y’abaturage Ndimubanzi Faustin avuga ko gukura aba basaza ku rutonde rw’abahabwa inkunga y’Ingoboka byanyuze mu mucyo kuko byakozwe n’inteko z’abaturage, DASSO ndetse n’Inkeragutabara.
Yemeza ko inkunga y’ingoboka bayiha umuntu utagira uwo kumwitaho, ushobora kwicwa n’inzara, ati “ubusanzwe inkunga y’ingoboka ihabw aumuntu utishoboye uri hejuru y’imyaka 65 utagira uwo kumwitaho, wawundi ushobora kwicwa n’inzara, bariya bakuwe ku rutonde bafite uko babayeho, bigaragara ko badahawe VUP bashobora kubaho”
Yungamo ati “inama y’inteko y’abaturage ni yo yabyemeje, nyuma ya ho DASSO, inkeragutabara, abayobozi batandukanye na bo baraje bakora igenzura, ubwo uwakuwe ku rutonde ni uko twasanze atujuje ibisabzwa kugira ngo ahabwe iyo nkunga”
Uyu muyobozi avuga ko atemeranya n’aba basaza bavuga ko bagiye kwicwa n’inzara kuko ngo hari ingeso iba mu bantu batandukanye yo kwifuza gufashwa kandi hari ukundi bari kubaho, atanga urugero rw’abantu bamwe basabiriza nyuma ngo ugasanga bari gusengerera abandi mu yo basabye.
Ufite ubumuga, umunyeshuri na bo babarwa nk’abadashoboye gukora. Urugo rurimo umuntu umwe ruhabwa amafaranga y’u Rwanda 7000 ku kwezi, ururimo babiri rugahabwa 12000, ururimo batatu rukagenerwa 15000, bane rugahabwa 18000, hanyuma ururimo batanu rugabwa ibihumbi 21.
Abarenze batanu ngo ntibahabwa aya mafaranga y’ingoboka.Aba basaza bakaba barakuwe kuri uru rutonde muri Kanama 2016, abakuwe ku rutonde bakaba bagera muri 80.


text:
Nyirabizeyimana Claudine avuga ko ubuzima bubi arimo abuterwa no kuba yarirukanwe mu rugo rwa Depite Uwamariya Devota, nyuma y’aho se umubyara yitabiye Imana.
Reba iyi video asobanura imiterere y’ikibazo
Claudine avuga ko yabaga mu rugo rwa Devota na se Hakuziyaremye Bernard waje kwitaba Imana, ariko uyu Devota akaba atari we nyina umubyara nubwo mu byangombwa bamwiyandikishagaho bombi nk’umwana wabo.
Depite Uwamariya Devota ahagarariye abagore bo mu Ntara y’Amajyaruguru mu Nteko Ishinga Amategeko y’u Rwanda.
Nyirabizeyimana yabyawe na Hakuziyaremye Bernard na Siniyoberwa Agnes tariki ya 1 Kamena 1994.
Siniyoberwa Agnes akaba yari yarashakanye na mukuru wa Hakuziyaremye waje kwitaba Imana mbere y’uko Nyirabizeyimana avuka. Bishatse kuvuga ko uyu mugore yamubyaranye na murumuna w’umugabo we.
Uyu mwana avuga ko yabyawe na Bernard atarasezeranye na nyina, nyuma aza gushaka undi mugore ari we Uwamariya Devota waje kuba umudepite mu mwaka wa 2008.
Claudine yabanye na nyina Agnes kugeza agize imyaka irindwi nk’uko yabibwiye Izubarirashe.rw; hanyuma se (Bernard) amujyana mu rugo rwe (kwa Depite) aba ari ho amurerera. Icyo gihe bari batuye mu Murenge wa Kimironko mu Karere ka Gasabo.
Akigera muri urwo rugo ngo yakiriwe neza nk’abandi bana, aho papa we n’uwo mudepite ngo bari bamaze kubyarana abana bane, nyuma baje kumurihira amashuri abanza mu gihugu cya Uganda.
Mu buhamya yahaye Izubarirashe.rw, Claudine waje kubyara umwana nyuma yo kwirukanwa mu rugo rwa depite, yagize ati “Banyakiriye neza nk’umwana mu rugo. Ndahaba, igihe cyo kwiga kigeze banjyana ku ishuri n’imfura yabo dutangirira rimwe. Njyewe nahise njya mu mwaka wa mbere hari Kimironko, we ajya muri maternelle kuri International.”
Nyuma ngo baje kubajyana kwiga muri Uganda mu ishuri ryitwa St Anthony riherereye ku muhanda ugana ku Kibuga cy’Indege cya Entebbe, aho avuga ko bahize imyaka itanu, bakanahakorera ikizamini cya Leta.
Mu mwaka wa 2007, papa w’uyu mwana (Bernard) yaje kwitaba Imana ngo azize impanuka y’imodoka yabereye i Shyorongi.
Nyirabizeyimana avuga ko se yari umucuruzi ukomeye cyane mu Karere ka Gakenke no mu Mujyi wa Kigali, aho ngo yari afite inzu nyinshi, imodoka zitandukanye zirimo n’amakamyo yavanaga ibicuruzwa mu mahanga, ndetse n’ibindi bikorwa bikomeye, ahamya ko kuri ubu we ntacyo bimumariye kandi ari umwana umukomokaho.
Uyu mwana anavuga ko yaje gusoza amashuri abanza mu gihugu cya Uganda, aza gukomereza amasomo yo mu cyiciro rusange mu ishuri riherereye i Kanombe mu Mujyi wa Kigali ryitwa King David. Icyo gihe ngo yahiganaga na murumuna we bavukana kuri se n’ubwo nyuma ngo yaje kuhavanwa akajyanwa muri rindi shuri ryiza rya Riviera High School, riherereye i Kabuga mu Mujyi wa Kigali.
Claudine avuga ko nyuma y’urupfu rwa se, uburyo uyu mudepite yamwitagaho bwagabanutse bigaragara, aho atakundaga kumusura ku ishuri nk’abandi bana be kuko ngo yamubwiraga ko adakunze kubona umwanya.
Byaje kugera aho, uyu mudepite ngo akomeza kumufata nabi ndetse aza no kumwirukana mu rugo, aho ngo yifashishije bamwe mu bapolisi bakoreraga kuri Sitasiyo ya Polisi ku Kimironko bakamufunga ijoro rimwe bakamufungura nk’ejo, ndetse bakamusinyisha inyandiko yemera ko atazongera gukandagira mu rugo rw’uwo mudepite.
Ati “Kugira ngo mve aho bamfungiye barabanje bansinyisha ibipapuro bivuga ko mpavuye nsanze mama wanjye (atuye mu Gakenke), bari kumbwira ngo nintabisinya bazajyana mu kigo cy’ibirara i Gikondo, nanjye ndabisinya kugira ngo mvemo. Mvuyemo ni bwo yahise anshyira mu modoka anzana inaha (mu Gakenke)”
Yunzemo ati “Tugeze mu mwaka wa kabiri wisumbuye ni bwo yahinduriye umwana we ishuri amujyana muri Riviera, njyewe arahansiga, namubaza akambwira ngo na we nutsinda nzahakujyana. Ntazajye aza kunsura ku ishuri, icyo nkeneye nkamuhamagara akambwira ngo nzaza bikarangira ataje, nanjye nkabyihorera.
Iyo twabaga turi mu rugo, nagiraga nk’icyo musaba ntabwo yakimpaga kereka umukobwa we w’imfura akinsabiye, na ho njyewe nta kintu namusabaga ngo akimpe. Yarambwiraga ngo nta mafaranga afite. Natuma umukobwa we akaba wenda ari bwo akimuha kuko yavugaga ko ari we ugishaka , ntabwo yavugaga ko ari njyewe ukimutumye.”
Nyirabizeyimana avuga ko muri 2015 ari bwo depite ubwe yamujyanye mu modoka akamujyana iwabo mu Gakenke amutegeka ko atazongera gusubira mu rugo rwe.
Bigaragara ko mu irangamimere depite ari we nyina
Uyu mwana avuga ko akimara kugera mu rugo kwa se, ngo bamufashe nk’umwana wabo ndetse bose bamwiyandikishaho mu irangamimerere, aho ahamya ko nta ruhare na ruto yigeze abigiramo.
Ibi kandi twabihamirijwe n’ibiro by’Irangamimerere mu Murenge wa Kimironko, aho umukozi uhakora witwa Muteteri Ange yatubwiye ko imyirondoro ya Nyirabizeyimana Claudine igaragaza ko papa we umubyara ari Hakuziyaremye ndetse na Uwamariya akaba nyina, gusa nta mazina ya gikirisitu ari ho.
Ni mu gihe Nyirabizeyimana, yiyemerera ko ubu abana na nyina wamubyaye Siniyoberwa Agnes bakaba batuye mu Murenge wa Mataba mu Karere ka Gakenke.
Claudine avuga ko nta ruhare na rumwe yigeze agira mu kwandikisha abo babyeyi be kuko igihe byakorwaga ngo yari umwana, aho ngo uwo mudepite ari we wamubwiye ngo ajye kwifotoza ngo azabone irangamuntu gusa, ndetse no mu gihe irangamuntu yafatwaga yigaga muri Uganda, akaba yarayifatiwe na depite.
Uretse mu irangamimirere, uyu mwana ngo no mu mashuri yose yizemo amazina y’ababyeyi be yari ayo.
Nyirabiziyaremye anafite ikarita yo kwivuza ya MEDIPLAN ya Sosiyete y’ubwishingizi ya SORAS yivurizagaho igihe se yari akiriho, aho yemeza ko na yo ari igihamya ko ari we umubyara.
Imibereho mibi nyuma yo kwirukanwa
Nyirabizeyimana ahamya ko kwirukanwa mu rugo rwa se byatumye imibereho ye iba mibi ndetse aza no kugwa mu gishuko aterwa inda ubu akaba ahetse umwana ugiye kuzuza umwaka, aho we n’umwana yabyaye babayeho mu buzima bubi bw’inzara.
Icyo gihe ngo yari ageze mu mwaka wa gatanu w’amashuri yisumbuye.
Amaze kubyara, hari igihe ngo yifuzaga amafaranga ngo agire icyo yigurira akayabura, agahitamo kugurisha imyenda yari afite akabona kugura icyo yabaga yifuza.
Avuga ko ababazwa cyane no kuba imitungo ya se iribwa n’ abandi we ntagire icyo abona kandi na we ari umwana wemewe n’amategeko.
Nyirabizeyimana anavuga kandi ko uwo mudepite yaje no gushaka undi mugabo muri Kanama 2015, ubu ngo bakaba basigaye batuye mu Murenge wa Kinyinya.
Iki kibazo yakigejeje mu zihe nzego?
Nyirabizeyimana avuga ko muri Nzeri 2016, yagiye kugisha inama ku Karere ka Gakenke ngo wenda bagire icyo bamufasha, ageze kwa MAJ (ugira abaturage inama mu by’amategeko) ahamagara depite Uwamariya ntiyamwitaba ahitamo kumwohereza kwa Meya.
Ageze kwa meya ngo yamusobanuriye ikibazo uko giteye, ahamagara depite, depite amubwira ko ikibazo bazagikemurira mu muryango, aho ahamya ko kugeza ubu ahamagara depite ntamwitabe ngo bagikemure.
Meya wa Gakenke, Nzamwita Déogratias, yabwiye Izubarirashe.rw ko koko yahamagaye Depite Uwamariya akamubwira ko ikibazo kizakemukira mu muryango, akaba nta kindi yagikoraho.
Mu gushaka kumenya icyo Depite Uwamariya avuga kuri iki kibazo, twamuhamagaye kenshi tunamwoherereza ubutumwa bugufi ariko atugaragariza ko ntacyo ashaka kukivugaho.
Mu gihe cy’ibyumweru hafi bibiri, twagiye tumuhamagara rimwe akatwitaba ubundi ntiyitabe, yaba anitabye akavuga ko afite akazi kenshi nta mwanya afite wo kutuvugisha, gusa ko afasha uyu mwana ariko ko nta kindi yifuza kuvuga kuri iki kibazo, yabazwa icyo amufasha agahita akupa telefoni.
Kuri uyu wa mbere, ku nshuro ibanziriza iya nyuma mu zigera ku 10 twamuhamagaye, dukoresheje telefoni zitandukanye, yabanje kuvuga ati “Nta mwanya ndabona nuboneka nzaguhamagara.”
Umunyamakuru: Kuri telefoni se ntimwatubwira?
Depite Uwamariya: Oya kuri telefoni ntacyo nababwira, sinzi n’icyo munanshakira.
Umunyamakuru: Ariko twari twababwiye inkuru turi gukurikirana
Depite Uwamariya: Ariko nababwiye ko njyewe nta kibazo mfitanye na we, we niba hari ikibazo afite ubwo azakibabwire njyewe nta kibazo mfitanye na we.
Umunyamakuru: Muramufasha nk’uko bikwiye?
Depite Uwamariya: Sawa mwirirwe nari ndi mu kazi, ubwo nari ngize ngo ni undi muntu (kuko twari dukoresheje indi nimero) ariko nzabahamagara, nzabihera rendez vous.
Umunyamakuru: Ntabwo mwayiduha vuba aha
(Ahita akupa)
Kuri iki kibazo, Umunyamategeko Uwayo Jephtah avuga ko amategeko ateganya ko uyu mwana ari umuzungura wa se niba koko amwanditseho.
Mbere yo gusohora iyi nkuru ku mugoroba wo kuri uyu wa Kabiri, twongeye kumuvugisha, atubwira ko afasha uyu mwana ariko ntiyasobanura icyo amufasha, bidatinze telefone ye iba ivuyeho.
Umva uko abisobanura


text:
Huye: Singiza Music Ministries yateguye igitaramo cyo gushima Imana
Kuri byinshi Imana yabakoreye, abagize Singiza Music Ministries bari gutegura umunsi ukomeye wo gushima Imana (Thanksgiving Concert ) mu gitaramo bategura taliki ya 1 Werurwe 2014, kizabera i Huye muri Kaminuza y’u Rwanda.
Mu kiganiro gito twagiranye n’umuyobozi wa Singiza Music Mutesi Sipha, yadutangarije ko muri icyo gitaramo bazaba bashima Imana ku bwa byinshi yabakoreye mu mwaka wa 2013, harimo kuba yarabashyigikiye mu gikorwa bakoze cyo kwerekana album yabo ahantu hatandukanye nk’i Burundi aho yazengurutse imijyi itandukanye, ndetse ikaza mu mujyi wa Kigali kumurika iyo album.
Mutesi Sifa yakomeje adutangariza ko nyuma y’icyo gikorwa bazakurikizaho kumurika album yabo nshya ariko byo bakaba bakibisengera. Ubusanzwe Singiza Music Ministries ni umuryango wa Gikristo utabogamiye ku idini, ndetse ukaba ugizwe n’abaturuka mu matorero atandukanye.
Singiza ikorera umurimo w’Imana i Huye mu ntara y’Amajyepfo, i Kigali ndetse n’i Burundi.
Mupende Gideon